title: The Eternal Idol

text: Albumi jäi vähälle huomiolle mediassa ja se sai lähinnä huonoja arvosteluja. Lisäksi lehdistö keskittyi vain yhtyeen jatkuviin miehistönvaihdoksiin ja muihin ulkomusiikillisiin aspekteihin (esim. edellisen laulajan Glenn Hughesin huumeseikoilut ym.) vaikkakin yhtye ja Iommi olivat saaneet kaikista vaikeuksista huolimatta kasaan albumillisen musiikkia. Albumin listasijoitukset olivat myös yhtyeen kaikkien aikojen huonoimmat (UK #66, USA #168) ja yhtyeen levy-yhtiöt Vertigo Records (UK ja EU) ja Warner Brothers (USA) tekivät omat johtopäätöksensä ja albumi jäi yhtyeen viimeiseksi kyseisillä levymerkeillä.


title: The Eternal Idol

text: Vuosien myötä albumi on saanut enemmän arvostusta ja yhtyeen fanit pitävätkin sitä ns. "kadonneena klassikkona". Myös tämän päivän kriitikot antavat albumille positiivisempaa palautetta. Allmusic.com-sivuston kriitikko kehuu albumia "parhaaksi ilman Osbournea ja Dioa tehdyksi Sabbath-albumiksi" ja Sputnik Music-sivuston arvostelija kirjoittaa Iommin riffien olevan "vanhan hyvän ajan heviriffejä vaikkakin yhtye hieman 'kasari-taudista' kärsiikin". Ultimate Guitar-sivuston kriitikko puolestaan sanoo albumin olevan "jonkin verran keskitasoa yläpuolella".


title: The Eternal Idol

text: Yhtyeen johtohahmo Tony Iommi oli luonnollisesti pettynyt albumin huonoon menestykseen: "Se ei myynyt mitenkään mikä oli musertavaa. Oli lopulta hienoa saada albumi valmiiksi kaikkien sekoilujen jälkeen, mutta menestys oli tietenkin muissa käsissä. Fanit olivat varmasti ihmeissään kaikista miehistönvaihdoksista. Täysin toinen bändi aloitti albumin teon ja toinen viimeisteli. Nauhoittaminen oli melkoista sekamelskaa. Itsehän en voinut häipyä vaan minun piti pitää homma kasassa".


title: The Eternal Idol

text: Kesällä 1987 yhtyeelle oli sovittu esiintymisiä Kreikassa ja Etelä-Afrikassa Sun Cityssä. Varsinkin Etelä-Afrikan konsertteja paheksuttiin myöhemmin, sillä maassa harjoitettiin vielä tuolloin ns. apartheid- eli rotuerottelu-politiikkaa. Kreikan konsertissa kokoonpanona oli Iommi, Nicholls, Martin sekä paluun yhtyeeseen tehnyt basisti Dave Spitz ja rumpali Bev Bevan, joka oli ollut Sabbathissa jo vuosina 1983-1984. Alkuperäisbasisti Geezer Butleria oli kysytty yhtyeeseen, mutta hän ei halunnut olla missään tekemisissä manageri Meehanin kanssa. Bev Bevan jättäytyi pois Kreikan jälkeen koska ei halunnut lähteä Etelä-Afrikan keikoille poliittisista syistä ja hänen tilalleen tuli uudeksi rumpaliksi mm. The Clash-, Hanoi Rocks- ja Cherry Bombz-yhtyeissä soittanut Terry Chimes. Etelä-Afrikan jälkeen Dave Spitz lähti lopullisesti ja uudeksi basistiksi tuli mm. Jason Bonhamin kanssa aiemmin soittanut Jo Burt.


title: The Eternal Idol

text: Tämä kokoonpano (Iommi, Nicholls, Martin, Chimes ja Burt) teki albumin julkaisun aikoihin marras- joulukuussa 1987 viidentoista konsertin kiertueen Keski-Euroopassa. Päätöskonsertti Hammersmith Odeonissa Lontoossa jouduttiin peruuttamaan. Tammikuussa 1988 Iommi kertoi Kerrang-lehden haastattelussa kärsineensä "tenniskyynärpäästä ja flunssasta", mutta peruutuksen syyksi epäiltiin myös huonoa lipunmyyntiä ja kaiken lisäksi yhtyeen kalusto oli jouduttu takavarikoimaan maksamattomien laskujen takia. Samassa haastattelussa Iommi valotti myös yhtyeen manageritilanteesta: "Tilanne Patrickin (Meehan) kanssa oli toimimaton. Kun tuli laskujen maksun aika, miestä ei saanut mistään kiinni. Ainoa vaihtoehto oli katkaista yhteistyö ja aloittaa kaikki alusta".


title: The Eternal Idol

text: Vuosi 1988 meni yhtyeeltä matalalla profiililla lukuun ottamatta pientä hyväntekeväisyyskonserttia toukokuussa 1988. Samana vuonna Iommi aloitti yhtyeen uuden rakentamisen uuden soittokumppaninsa, rumpali Cozy Powellin kanssa.


title: The Eternal Idol

text: Universal Music Group julkaisi albumista vuonna 2010 kahden CD:n remasteroidun "Deluxe Editionin". Se sisältää varsinaisen albumin lisäksi singlen "The Shining" b-puolet, ja toisella CD:llä ovat varsinaisen albumin kappaleet (paitsi "Scarlet Pimpernel") Ray Gillenin laulamana. Gillenin laulamat versiot ovat olleet saatavana bootlegeilla jo vuosien ajan, mutta tämä virallisesti julkaistu versio on peräisin kitaristi Tony Iommin arkistoista, eikä se siis ole sama kuin bootlegeilla olleet versiot.


title: The Eternal Idol

text: CD 1CD 2


title: Unplugged

text: Unplugged voi viitata esimerkiksi seuraaviin:


title: Ruohometsän kansa

text: Ruohometsän kansa () on englantilaisen Richard Adamsin kirjoittama fantasiaromaani, jonka päähenkilöinä ovat villikanit. Seikkailu alkaa, kun joukko kaneja pakenee kotiyhdyskunnastaan Sandlefordista juuri ennen kuin kanien asuttama niitty tuhotaan rakennustyömaan tieltä. Joukkion tavoitteena on perustaa uusi yhdyskunta rauhallisemmalle alueelle. Kirja julkaistiin vuonna 1972.


title: Ruohometsän kansa

text: Kanien yhdyskuntaelämä muistuttaa paljon ihmisyhteisöjä. Esimerkiksi Efrafan kanikylä on sotilasyhteisö, jossa kaneilla on eri sotilasarvoja rivikaniinista vartijaan ja kapteeniin. Efrafaa hallitsee rautaisella otteella kenraali Ratamo. Kanikylät ovat hierarkkisia ja jokaisella kylällä on johtaja eli ylikaniini, joka on yhdyskunnan urhein, viisain ja vahvin kani. Ylikanin tehtävä on ”olla kylänsä El-ahrairah ja suojella kaniinejaan kuolemalta”.


title: Ruohometsän kansa

text: Kaneilla on lisäksi oma kulttuuri mytologioineen ja sankarihahmoineen. Useimmissa yhdyskunnissa on sama uskonto: kanit uskovat auringonjumala Frithiin ja kertovat tarinoita esi-isästään, myyttisestä sankarista ja juonittelijasta El-ahrairahista. Tarinat selittävät muun muassa maailman ja kanikansan syntyä.


title: Ruohometsän kansa

text: Jotta villikanien lajityypillinen käyttäytyminen olisi mahdollisimman todenmukaista, Adams käytti apunaan R. M. Lockleyn teosta "The Private Life of the Rabbit" (1965). "Ruohometsän kansa" poikkeaakin monista eläinfantasioista siten, että kanit elävät inhimillisistä piirteistään huolimatta päällisin puolin normaalia kaninelämää, eivätkä esimerkiksi pukeudu vaatteisiin tai asu taloissa.


title: Ruohometsän kansa

text: Romaani on palkittu Carnegie-mitalilla. Se oli ehdokkaana Mythopoeic-palkinnon saajaksi vuonna 1975.


title: Ruohometsän kansa

text: Kirjalle on olemassa myös kaniinien mytologian tarinoihin painottuva jatko-osa "Ruohometsän tarinoita" ("Tales from Watership Down") vuodelta 1996. Lisäksi kirjan pohjalta on julkaistu elokuva vuonna 1978 ja lapsille suunnattu televisiosarja vuonna 1999.


title: Headless Cross

text: Headless Cross on Black Sabbathin neljästoista studioalbumi, joka julkaistiin vuonna 1989. Albumi sai hyvän vastaanoton julkaisunsa aikoihin ja se palautti yhtyettä yleisön tietoisuuteen varsinkin Euroopassa ja Britanniassa vaikeiden edellisvuosien jälkeen. Pohjois-Amerikassa albumin menestys jäi vaisuksi huonon promootion johdosta.


title: Headless Cross

text: Myös yhtyeen kokoonpanoon tuli pysyvyyttä aiempien vuosien jatkuvien muutosten sijaan. Ainoan alkuperäisjäsenen ja johtohahmon, kitaristi Tony Iommin lisäksi yhtyeessä jatkoivat edellisestä kokoonpanosta laulaja Tony Martin ja kosketinsoittaja Geoff Nicholls. Uutena jäsenenä mukaan tuli arvostettu rumpali Cozy Powell ja bassoa levyllä soitti studiomuusikko Laurence Cottle.


title: Headless Cross

text: Albumin tunnetuimpia kappaleita ovat nimikappale "Headless Cross" sekä "When Death Calls". Tony Iommi on sanonut albumin olevan tärkeä yhtyeen historiassa ja myös fanit arvostavat albumin korkealle yhtyeen katalogissa.


title: Headless Cross

text: Black Sabbathin suosio oli pohjalukemissaan vuoden 1988 alkupuolella. Tuorein studioalbumi, "The Eternal Idol" oli epäonnistunut kaupallisesti täysin ja pitkäaikainen yhteistyö Warner Bros.- ja Vertigo Records-levy-yhtiöiden kanssa oli päättynyt. Yhtyeestä oli edellisen kokoonpanon hajottua jäljellä vain johtohahmo, kitaristi Tony Iommi ja jo useamman vuoden taustajäsenenä ollut kosketinsoittaja Geoff Nicholls. Lisäksi lehdistö oli keskittynyt enemmän yhtyeen lukuisiin miehistönvaihdoksiin kuin musiikkiin ja tunnettu brittiläinen rocklehti Kerrang ilmoitti vuoden 1988 aprillipilana viihdelaulaja Tom Jonesin oleva Sabbathin uusi vokalisti. Kun lisäksi välit managerina toimineen Patrick Meehanin kanssa katkesivat, päätti Iommi aloittaa yhtyeen rakentamisen täysin puhtaalta pöydältä.


title: Headless Cross

text: Iommi sai yhtyeeseen uudeksi rumpaliksi maineikkaan Cozy Powellin, joka oli aiemmin soittanut muun muassa Rainbowssa, Michael Schenker Groupissa ja Whitesnakessa. Powellia ehdottivat Iommin uudet managerit. "Sabbath oli todella pohjamudissaan kun Tony ehdotti yhteistyötä", kertoi Powell liittymisestään yhtyeeseen. "Moni olisi pitänyt liittymistä yhtyeeseen riskinä johtuen sen veloista ja lehdistön paskanpuhumisesta, mutta päätin ottaa haasteen vastaan". Powell oli arvostettu ja taitava rumpali ja myös kokenut studiotyöskentelijä, josta tuli näkyvä henkilö Sabbathin uudessa tulemisessa. Iommi ja Powell suunnittelivat jopa täysin uudennimisen yhtyeen perustamista, mutta päättivät lopulta pitää Sabbathin nimen. Powell: "Tilanne oli mennyt niin epätoivoiseksi, että Tony ehdotti Sabbathin nimen hylkäämistä. Tosin tuolloin olisimme joutuneet lähtemään klubipohjalta liikkeelle ja joutuneet kuitenkin soittamaan Sabbathin biisejä ja kenties muiden entisten yhtyeitteni kappaleita. Päätimme sitten pitää Sabbathin ja tehdä fanit jälleen ylpeiksi". Laulajana yhtyeessä jatkoi Tony Martin. Iommi ja Powell olivat harkinneet myös muita laulajia (mm. Ronnie James Dion nimi oli otettu esille), mutta kuultuaan Martinin laulua Powell halusi tämän jäävän yhtyeeseen. Varsinaista basistia ei vielä löydetty joten levyllä bassoa soitti studiomuusikko Laurence Cottle. Uuden levytyssopimuksen yhtye sai Miles Copelandin omistamalta I.R.S. Recordsilta.


title: Headless Cross

text: Albumi nauhoitettiin syksyllä 1988 Woodcray-, Soundmill- ja Amazon-studioilla Britanniassa. Tuotannosta vastasivat Iommi ja Powell ja nauhoittajana toimi Sean Lynch, joka myöhemmin tuotti mm. Judas Priestiä. "Albumi nauhoitettiin nopeassa tahdissa", kertoi Iommi myöhemmin. "Halusimme Cozyn kanssa homman käyntiin ja emme aikailleet. Basistin etsinnän sijasta käytimme Laurencea joka oli studiomuusikko". Myös Geezer Butlerin mahdollisesta paluusta oli puhetta, mutta hän ei kuitenkaan palannut Sabbathiin.


title: Headless Cross

text: Musiikillisesti albumi on perinteistä, raskasta heavy metallia Iommin riffien ollessa pääosassa. Sanoitukset ovat pääasiassa okkultismi- ja paholais-aiheisia, ja nämä teemat esiintyvät tällä albumilla runsaammin kuin koko yhtyeen historiassa yhdelläkään albumilla. Tuotannossa Powellin rummut ovat hyvin pinnalla, kun taas basso-soundi on albumilla aiempaa "kliinisempi", tämä siksi, koska sessiobasisti Laurence Cottle oli enemmän jazz- kuin rockmuusikko.


title: Headless Cross

text: Albumin avaa ääniefektejä sisältävä instrumentaali "The Gates of Hell", jota seuraava nimikappale, singlenäkin julkaistu "Headless Cross" on Iommin jylhän riffin ja Powellin tanakan kompin varassa kulkeva kappale, muistuttaen hieman yhtyeen "Heaven and Hell"-klassikkoa. Kappaleen ja albumin nimi ja inspiraatio tulee yhtyeen kotipaikan Birminghamin lähistöllä sijaitsevasta kylästä, jossa musta surma tappoi ihmisiä keskiajalla. Martin: "Muut pitivät ajatuksesta, kun ehdotin nimeä. Olin tuolloin hyvin kiinnostunut kotiseutuni historiasta".


title: Headless Cross

text: Nopeampitempoinen "Devil & Daughter" julkaistiin myös singlenä ja siinä Geoff Nichollsin kosketinsoittimet tukevat Iommin riffiä kuuluvasti. Kappale kertoo "ihmisiä metsästävistä pirusta ja sen tyttärestä".


title: Headless Cross

text: Hidas, raskaampi mutta nopeamman väliosan sisältävä "When Death Calls" on noussut nimikappaleen ohella albumin tunnetuimmaksi kappaleeksi. Kappaleella kitarasoolon soittaa yhtyeen ystäväpiiriin kuulunut ja Queen-yhtyeestä tuttu Brian May. Kappaleen basso-introsta tuli albumin teon jälkeen basistiksi tulleen Neil Murrayn soolo-spotti yhtyeen konserteissa. Myös Tony Martinin laulusuoritus kappaleessa (ja myös koko albumillakin) on saanut arvostusta. "Annoin kaikkeni laulaessa kappaletta studiossa", kertoo Martin. "Sen myötä siitä tuli todella haastava esittää livenä".


title: Headless Cross

text: "Kill in the Spirit World" muistuttaa tyyliltään enemmän 1980-luvun valtavirran heavy metalia kuin myös "Call of the Wild", jonka alkuperäinen nimi oli "Hero", mutta nimi muutettiin koska ex-vokalisti Ozzy Osbournen vuoden 1988 sooloalbumilla "No Rest for the Wicked" oli samanniminen kappale. Kappaleessa on itämais-henkinen kertosäe.


title: Headless Cross

text: Kappale "Black Moon" oli julkaistu vuotta aiemmin "The Shining"-singlen b-puolena ja siitä nauhoitettiin nyt uusi versio. Hitaampi, akustistakin kitarointia sisältävä pitkä päätöskappale "Nightwing" kertoo yöllä saalistavasta pöllöstä, poiketen näin muuta albumia leimaavista "saatanallis"-aiheisista lyriikoista. "Piru ei päässyt hiipimään siihen kappaleeseen", totesi Powell myöhemmin. Kappaleen lopullisessa versiossa käytettiin Tony Martinin harjoitusottoa, koska Iommi ja Powell pitivät sitä varsinaista lauluraitaa onnistuneempana.


title: Headless Cross

text: "Cloak & Dagger"-niminen, blues-vaikutteinen kappale julkaistiin nimikappaleen singlen b-puolella ja albumin kuvavinyyli-painoksella a-puolen viimeisenä kappaleena.


title: Headless Cross

text: Albumin kansi on Kevin Winlettin suunnittelema ja siinä on kuva rististä. Takakannessa on sama risti, mutta "päättömänä" (eng. "headless"). Britannian versiossa kansi on mustavalkoinen, mutta muualla maailmassa värillisempi.


title: Headless Cross

text: Albumi julkaistiin huhtikuussa 1989 ja se sai positiivisen vastaanoton niin kriitikoiden kuin fanienkin keskuudessa. Singleinä julkaistiin kappaleet "Headless Cross" ja "Devil & Daughter" sekä joissain Euroopan maissa myös "Call of the Wild". Nimikappaleesta kuvattiin myös promovideo. Bassoa videolla soittaa studiobasistina toiminut Laurence Cottle. Uudeksi varsinaiseksi basistiksi tuli Cozy Powellin vanha soittokumppani, Whitesnakesta tuttu Neil Murray. Tämän kokoonpanon (Iommi, Powell, Martin, Murray ja kosketinsoittaja Geoff Nicholls) myötä yhtyeeseen tuli pysyvyyttä parin tulevan vuoden ajaksi aiempien vuosien jatkuvien muutosten sijaan.


title: Headless Cross

text: Ajan myötä albumi on noussut yhdeksi yhtyeen suosituimmista albumeista ja myös Tony Iommi on todennut albumin olevan merkittävä yhtyeen historiassa. Albumin myötä Sabbath sai takaisin kunnioitusta, mitä se oli menettänyt parin aiemman vuoden miehistönvaihdoksien ja muiden sekoilujen jälkeen. Kaupallinen menestys oli kohtalaisen hyvää Britanniassa (listasijoitus 31.) ja Euroopassa, jossa albumi on Iommin mukaan yksi parhaiten myytyjä Sabbath-albumeja, mutta Pohjois-Amerikassa albumin ja yhtyeen promootio jäi levy-yhtiön osalta vähäiseksi ja sijoitus Billboard-listalla oli vasta 115.


title: Headless Cross

text: Albumin julkaisun jälkeen yhtye aloitti Yhdysvaltain kiertueen touko-kesäkuussa 1989, mutta kiertue jouduttiin keskeyttämään jo kahdeksan konsertin jälkeen johtuen huonosta promootiosta ja lipunmyynnistä. Suosio oli parempaa Britanniassa ja Euroopassa jossa yhtye kiersi saman vuoden syksyllä ja tämän jälkeen yhtye teki kiertueen Japanissa sekä Neuvostoliitossa, jossa se oli yksi ensimmäisiä länsimaisia rock-yhtyeitä, jotka saivat luvan esiintyä maassa. "Sabbathin suosio oli todella korkealla Manner-Euroopassa ja Japanissa tuolloin", kertoi Geoff Nicholls myöhemmin. "Menestys oli jopa parempaa kuin Ozzynkaan aikana".


title: Headless Cross

text: Tämän päivän kriitikot ovat antaneet albumille pääasiassa positiivisia arvosteluja. Allmusic-sivuston kriitikko pitää albumia "hyvänä aloittaa tutustuminen Osbournen ja Dion ulkopuoliseen Sabbathiin" ja Metal Crypt-sivuston arvostelija sanoo albumin olevan "hyvää vanhan ajan metallia ilman mitään temppuja". Rocknworld-sivuston kriitikko pitää albumia "yhtenä Sabbathin parhaista" ja Metal Observerin arvostelija sanoo albumin olevan "suositeltava hankita, vaikkakin loppuosa ei ole niin vahva kuin alkupuoli". Myös kritisoijiakin löytyy: Sputnik Music-sivuston kriitikko sanoo albumin olevan "epäonnistunut yritys muuttaa Sabbath power metal-yhtyeeksi" ja internet-kriitikko Mark Prindlen mukaan albumi on "esimerkki 1980-luvun hevin alamäestä".


title: Safri Duo

text: Safri Duo on tanskalainen lyömäsoitinduo. Yhtyeen jäsenet ovat Uffe Savery (s. 5. huhtikuuta 1966) ja Morten Friis (s. 21. elokuuta 1968). Alkujaan klassiseen musiikkiin suuntautunut yhtye muuttui enemmän elektroniseksi ja lyömäsoittimia soittavaksi vuonna 2000. Tuloksena oli kappale "Played-a-live (The Bongo Song)", josta tuli suosittu Euroopassa sinä vuonna.


title: Safri Duo

text: Aikaisemmin vuonna 2000 yhtyeen kappale "The Bongo Song" oli miksaus muodikkaiden heimorumpujen ja trance-tyylilajin välillä, ja kappale päätyi vuoden parhaiten myyneiden sinkkujen listalle Euroopassa vuonna 2000. 4 kesäkuuta 2001 julkaistiin albumi nimeltä "Episode II". Se sisälsi 9 kappaletta, joissa oli yhdistelty lyömäsoitin-electronica tyyliä. Vanha linja pysyi kuitenkin kappaleessa "Adagio". Myöhemmin kahdesta kappaleesta samalta albumilta julkaistiin singlet "Samb-Adagio" ja "Baya Baya".


title: Safri Duo

text: Vuonna 2003 julkaistiin uusi albumi 3.0. Joitakin kappaleita levyllä oli sanoitettu, sanoitukset teki Clark Anderson, mm. "All the People in the World", "Agogo Mosse" and "Laarbasses". Singlenä julkaistiin kappale "Rise", joka saavutti suuren suosion. Myöhemmin siitä julkaistiin uusi versio nimeltä "Rise (Leave Me Alone)", jonka myös Clark Anderson sanoitti. Vuonna 2004 Safri Duo julkaisi remix-albumin "3.5 - International Version". Se sisälsi uuden version "Rise"-kappaleesta sekä muutamia muita Clark Andersonin sanoittamia kappaleita remixeinä.


title: Tyr (albumi)

text: TYR on heavy metal -yhtye Black Sabbathin viidestoista studioalbumi, ja se ilmestyi vuonna 1990. Albumi jatkoi edellisen "Headless Cross"-albumin linjaa ja yhtyeen kokoonpano oli myös päässyt vakiintumaan.


title: Tyr (albumi)

text: Albumin tunnetuin kappale on videona ja singlenäkin julkaistu "Feels Good to Me". Albumi menestyi edeltäjänsä tavoin hyvin varsinkin Manner-Euroopassa sekä Britanniassakin, mutta Pohjois-Amerikassa menestystä ei edelleenkään tullut, johtuen pääosin huonosta promootiosta.


title: Tyr (albumi)

text: Nimi Tyr tulee skandinaavisesta mytologiasta.


title: Tyr (albumi)

text: Black Sabbath oli noussut pohjamudista edellisen, hyvin vastaanotetun "Headless Cross"-albumin myötä. Kyseisen albumin jälkeen varsinaiseksi basistiksi yhtyeeseen liittyi Whitesnake-yhtyeestä tuttu Neil Murray ja näin kokoonpano (kitaristi Tony Iommi, laulaja Tony Martin, rumpali Cozy Powell, kosketinsoittaja Geoff Nicholls ja Murray) pääsi vakiintumaan. Yhtye alkoi levyttämään seuraavaa albumia alkuvuodesta 1990.


title: Tyr (albumi)

text: Albumin nimi viittaa skandinaavisen mytologian Tyr-jumalaan, joka oli johtavan jumalan Odinin poika ja sodan jumala. Kansitaidetta ja kolmea kappaletta ("The Battle of Tyr", "Odin's Court" ja "Valhalla") lukuun ottamatta albumin muut kappaleet eivät liity kyseiseen teemaan ja albumia ei näin voi sanoa konseptialbumiksi.


title: Tyr (albumi)

text: Iommin ja Powellin mukaan edellisen albumin sanoitukset olivat olleet liikaakin okkultismi- ja paholais-aiheisia joten laulaja Tony Martin haki inspiraatiota mytologia-aiheesta, jota yhtyeen manageri oli ehdottanut. Powell kertoi myöhemmin sanoituksista: "Mitä olisi Sabbath-albumi ilman 'vanhaa vihtahousua'? Mutta myönnetään, että "Headless Cross"illa sitä oli aivan liikaa. Halusimme eroon kuolemista, kummituksista ja piruista tällä kertaa".


title: Tyr (albumi)

text: Albumi nauhoitettiin Rockfield- ja Woodcray-studioilla Britanniassa alkuvuonna 1990. Tuottajana toimivat edellisalbumin tapaan Iommi ja Powell. Nauhoittajana toimi Sean Lynch ja albumin miksasi Leif Mases. Powellin rummut ovat hyvin pinnassa tuotannossa kuin myös Iommin kitara. Basisti Neil Murray on myöhemmin kritisoinut albumin basso-soundiaan liian kevyeksi ja albumia muutenkin hieman ylituotetuksi. Musiikillisesti albumi on pääasiassa Black Sabbathille perinteistä heavy metallia raskaine riffeineen, mutta myös kaupallisempia vaikutteita on havaittavissa. Myös taustajäsen Geoff Nichollsin kosketinsoittimet ovat kuuluvasti esillä.


title: Tyr (albumi)

text: Avauskappaleen "Anno Mundi (The Vision)" nimi tulee latinasta (anno mundi = maailman vuosi). Kappaleen alussa lauletaan kuoromaisesti säettä "Spiritus Sanctus Anno Anno Mundi" (spiritus sanctus = pyhä henki). "Pidin erityisesti 'Anno Mundi'-kappaleesta", kertoi Iommi myöhemmin. "Tämän tyyliset, raskaat, hitaasti kulkevat kappaleet ovat suosikkejani".


title: Tyr (albumi)

text: "The Law Maker" on nopeatempoinen, power metal-vaikutteinen kappale jossa Cozy Powell esittelee tuplabasari-taitojaan. Sitä seuraava "Jerusalem" edustaa hieman kaupallisempaa osastoa albumilla, ja laulaja Tony Martin julkaisi kappaleen myöhemmin myös sooloalbumillaan "Back Where I Belong".


title: Tyr (albumi)

text: Pitkä "The Sabbath Stones" edustaa albumin raskaampaa puolta. "'The Sabbath Stones'-kappaleessa on raskas, onnistunut riffi, ja pidän siitä paljon", kertoo Iommi. Kappaleen inspiraatio tulee Martinin mukaan kymmenestä käskystä. Kappaleen musiikin ideoivat alun perin Powell ja Nicholls, ja se kulki aluksi nimillä "Lunchbox" ja "Fire And Water".


title: Tyr (albumi)

text: Lyhyt kosketinsoitin-instrumentaali "The Battle of Tyr" johtaa hitaaseen, tunnelmallisen akustiseen "Odin's Court"-kappaleeseen, jonka jälkeen myös ilman taukoa alkaa "Valhalla", joka etenee raskaan riffin ja kompin myötä sisältäen myös melodisempia kohtia. Nämä kolme kappaletta ovat albumin ainoat, jotka liittyvät albumin nimen (Tyr) norjalais-mytologiaan.


title: Tyr (albumi)

text: "Feels Good to Me" on albumin balladi. Kappale etenee Iommin rauhallisen kitarakuvion myötä edustaen pääasiassa 1980- ja 1990-lukujen vaihteen tyypillistä voimaballadia. Se julkaistiin myös singlenä ja videona ja on mahdollisesti albumin tunnetuin kappale.


title: Tyr (albumi)

text: Albumin päättävä "Heaven in Black" on nopeampitempoinen kulkien Powellin tuplabasareita hyödyntävän rumpukompin ja Geoff Nichollsin hieman erikoisemman kosketinsoitin-kuvion myötä. Kappaleen inspiraatio tulee laulaja Martinin mukaan Venäjän historiasta ja se kertoo Pyhän Vasilin katedraalin rakentajista. Sabbath oli edellisellä kiertueella esiintynyt Venäjällä eli silloisessa Neuvostoliitossa. Kappaleen puolivälin kitarasoolossa onkin kuultavissa venäläisestä musiikista vaikutteita ottava kohta.


title: Tyr (albumi)

text: "Tyr" julkaistiin elokuussa 1990 ja se jatkoi yhtyeen hyvää noususuhdannetta ja sai hyviä listasijoituksia Britanniassa ja Euroopassa. Tony Iommin mukaan albumi tilanne oli hyvin samantapainen kuin kymmenen vuotta aiemmin yhtyeen tehtyä onnistuneen comebackin laulaja Ronnie James Dion kanssa ja hän vertaakin "Heaven and Hell"- ja "Mob Rules"-albumeita "Headless Cross"iin ja "TYR"iin. Pohjois-Amerikassa albumi ei noussut ollenkaan listoille lähinnä levy-yhtiön huonon promootion vuoksi, eikä yhtye tehnyt albumin tiimoilta kiertuetta uudella mantereella.


title: Tyr (albumi)

text: Albumin julkaisun myötä yhtye lähti ensin Britannian kiertueelle ja Hammersmithin konsertissa vierailivat ex-basisti Geezer Butler sekä Queen-yhtyeen kitaristi Brian May. Yhtyeen harmiksi osa Brittein konserteista jouduttiin perumaan huonon lipunmyynnin vuoksi jonka jälkeen kiertue jatkui Manner-Euroopassa ja Skandinaviassa. Yhtye oli toivonut Powellin mukaan jopa useamman kuukauden kestävää maailmankiertuetta, mutta kysyntä ei ollut tarpeeksi vahvaa ja näin Iommi ja Powell alkoivat miettiä yhtyeen uudistamista.


title: Tyr (albumi)

text: Basisti Neil Murray taustoittaa kokoonpanon lopetusta: "Britannian kiertueen keskenjääminen oli kova isku Tony Iommille. Vaikkakin menestyimme todella hyvin muualla Euroopassa, Cozyn ja Tonyn tähtäin oli rahakkaassa Pohjois-Amerikassa, jossa emme saaneet minkäänlaista menestystä sekä myös Britanniassa. Moni bändi olisi todella tyytyväinen "Headless Cross"in ja "Tyr"in myyntilukuihin Briteissä, mutta Tony Iommi oli kokenut kymmenkertaisen menestyksen vuosia aiemmin ja halusi luonnollisesti päästä samoihin lukuihin. Geezerin vierailtua Hammersmithin konsertissa aloin tajuta tilanteen, ja kiertueen jälkeen Geezer tuli tilalleni yhtyeeseen".


title: Tyr (albumi)

text: Butler oli vieraillut samana vuonna myös ex-vokalisti Ronnie James Dion soolo-yhtyeen konsertissa ja miehet olivat keskustelleet yhteistyöstä, ja näin Butler ehdotti Iommille Dion paluuta Black Sabbathiin. Myös Dion silloinen levy-yhtiö (ja Sabbathin entinen) Warner Bros näki Dion ja Sabbathin yhtälössä menestyksen mahdollisuuden. Iommi: "Kaikki olivat innoissaan Ronnien paluusta ja näin Tony Martin joutui lähtemään. Se ei ollut loppupeleissä reilua häntä kohtaan, sillä teimme hienoja albumeja yhdessä". Huolimatta hienosta laulu-äänestä Tony Martinin lava-esiintymistä oli kritisoitu "liian kevyenä" ja monien mielestä Sabbath tarvitsi karismaattisemman etumiehen.


title: Tyr (albumi)

text: Iommin, Butlerin ja Dion lisäksi uudessa kokoonpanossa jatkoivat Geoff Nicholls sekä alkuvaiheessa Cozy Powell. "Tyr"-albumin tehnyt kokoonpano palasi vielä yhteen yhden albumin ajaksi vuosina 1994-1995.


title: Tyr (albumi)

text: Tämän päivän kriitikot antavat pääosin positiivisen arvion "Tyr"-albumille. "Albumilla Sabbath kuulostaa erittäin voimissaan olevalta", kirjoittaa Allmusic.com kolmen tähden arvostelussaan. Metal Crypt-sivuston kriitikon mukaan "albumi ansaitsee olla kunniapaikalla levyhyllyssä" ja Sputnik Musicin arvostelija sanoo "uuden Sabbathin tehneen albumin joka kestää vertailun yhtyeen klassikkomateriaalin kanssa".


title: Tyr (albumi)

text: Kriittisiäkin kommentteja löytyy: Rolling Stone-lehden albumiopas antaa albumille vain yhden tähden viidestä ja internet-kriitikko Mark Prindlen mukaan "musiikki ei tästä albumista paljon voi huonontua". Suomalaisen Levyarvostelut.fi-sivuston kriitikko kehuu albumia hyväksi, mutta pitää Iommin päätöstä lakkauttaa kokoonpano ja palata yhteen Dion kanssa virheenä. Myös Cozy Powell ja Geoff Nicholls ovat myöhemmin olleet samaa mieltä, sillä "Headless Cross"- ja "Tyr"-albumit tehnyt kokoonpano oli musiikillisesti vahva ja kovassa nosteessa ja kolmas albumi oli ollut tiettävästi jo suunnitteilla.A-puoli


title: Tyr (albumi)

text: B-puoli


title: First Love

text: First Love on Hikaru Utadan ensimmäinen albumi. Japanissa levyä on myyty tähän mennessä 7 650 000 kappaletta ja maailmanlaajuisesti yhteensä 9 700 000, mikä tekee siitä koko Japanin historian myydyimmän albumin. Utada itse on kirjoittanut ja sovittanut levyn kaikki kappaleet lukuun ottamatta raitoja 5 ja 7.First Love - Oricon Myyntilista (Japani)


title: Cross Purposes

text: Cross Purposes on brittiläisen heavy metal-yhtye Black Sabbathin vuonna 1994 julkaistu albumi. Albumilla Tony Martin palasi yhtyeen laulajaksi muutaman vuoden tauon jälkeen. "Cross Purposes" ei menestynyt kaupallisesti kovinkaan vahvasti, ja se on yleisesti jäänyt vähälle huomiolle yhtyeen historiassa.


title: Cross Purposes

text: Yhteistyö laulaja Ronnie James Dion ja rumpali Vinnie Appicen kanssa oli loppunut marraskuussa 1992. Lähinnä levy-yhtiön panostuksen vuoksi kootun vuosien 1980-1982 kokoonpanon uudelleenpaluu oli ollut kireä tunnelmaltaan, ja tilanne oli kulminoitunut, kun ex-vokalisti Ozzy Osbourne oli kutsunut Sabbathin lämmittelemään ja esiintymään kanssaan Costa Mesassa marraskuussa 1992, jolloin Osbourne aikoi vetäytyä konserttilavoilta. Dio kieltäytyi esiintymisestä, ja Sabbath kutsui tuurajaksi Judas Priestistä tutun Rob Halfordin. Tämän jälkeen Dio ja rumpali Appice perustivat Dio-yhtyeen uudelleen.


title: Cross Purposes

text: Laulajaksi palasi vuosina 1987-1990 yhtyeessä ollut Tony Martin, vaikkakin tiettävästi uudelleenkokoontumista "jäähyväiskonsertin" pitäneen Ozzy Osbournen kanssa oli suunniteltu tämän kuitenkaan toteutumatta. Johtohahmon, kitaristi Tony Iommin, ohella basistina jatkoi yhtyeen alkuperäisjäsen Geezer Butler. Appicen tilalle rumpuihin tuli Rainbowsta tuttu Bobby Rondinelli, ja kosketinsoittajana ja taustajäsenenä jatkoi Geoff Nicholls, joka tällä albumilla laskettiin täysivaltaiseksi jäseneksi.


title: Cross Purposes

text: Albumi nauhoitettiin Monnow Valley-studioilla Walesissa vuonna 1993. Tuottajana toimi yhtye itse apunaan Leif Mases, joka muistetaan mm. Abba-yhteyksistä. Albumin kaikki kappaleet on merkitty Iommin, Butlerin ja Martinin nimiin. Martinin mukaan joitain kappaleita tehtiin jo vuonna 1991, kun hän oli hetken aikaa Dion tilalla "Dehumanizer"-albumin treenaus-vaiheessa.


title: Cross Purposes

text: Musiikilliselta suuntaukseltaan albumi on Black Sabbathille tyypillistä perinteistä heavy metalia Tony Iommin riffien ollessa pääosassa. Albumia voidaan verrata yhtyeen 1980-luvun lopun albumeihin, joilla Tony Martin oli laulajana. Edellisen "Dehumanizer"-albumin raskaammasta suuntauksesta oli palattu myös hieman kaupallisempaan ilmaisuun, kuten kappaleet "Cross of Thorns", "Dying for Love" ja videonakin julkaistu "The Hand That Rocks the Cradle" osoittavat. Raskaampaa, doom metal-henkisempää tavaraa taas ovat "Virtual Death", "Evil Eye" ja "Immaculate Deception".


title: Cross Purposes

text: Monivivahteinen "Cardinal Sin" (alun perin Sin, Cardinal Sin) kertoo irlantilaisesta katolisen kirkon papista, jolla oli ollut suhteita nuoriin naisihmisiin, ja nopeatempoisemman, erikoisemman tahtilajin omaavan "Psychophobia"-kappaleen aiheena on Daavidin oksa-nimisen lahkon johtaja David Koresh. Iommin rock-henkisen riffin omaava "Back to Eden" sisältää myös kevyemmän, gospel-henkisen kertosäkeen, ja avauskappale "I Witness" on tyypillinen levyn avaava nopeatempoinen kappale. Japanin painoksessa julkaistiin bonuksena myös nopeatempoinen "What's the Use"-kappale.


title: Cross Purposes

text: Kappaleen "Evil Eye" ovat säveltäneet Iommi, Butler, Martin ja Van Halen-yhtyeen kitaristi Eddie Van Halen, vaikka häntä ei sopimusteknisistä syistä olekaan kanteen kreditoitu. Kappaleen alku sisältää "epä-Iommimaisen" soolon, jonka soittajaksi on veikattu Eddie Van Halenia. Laulaja Tony Martinin mukaan Eddie Van Halen soittaa kyseisen soolon, kun taas kosketinsoittaja Geoff Nichollsin mukaan Eddie Van Halen ja Iommi työstivät kappaleen yhtyeen treeneissä, mutta varsinaisissa nauhoituksissa Iommi soitti itse kaikki kappaleen kitaraosuudet. Nicholls ei kuitenkaan vanno, etteikö Van Halenin soittoa olisi mahdollisesti jäänyt kappaleeseen. Lisäksi hänen mukaan Iommi kokeili tuohon aikaan uusia kitaroita, ja tämänkin vuoksi kappaleen soolo kuulostaa erilaiselta. Black-Sabbath.com-sivusto taas kertoo albumin artikkelissa, ettei Eddie Van Halenilla ole mitään tekemistä albumin tai kappaleen kanssa.


title: Cross Purposes

text: Tony Iommi kertoo vuonna 2011 julkaistussa omaelämäkerrassaan tapahtumasta seuraavasti: Kun Van Halen-yhtye tuli keikalle Birminghamiin, kävi Iommi hakemassa ystävänsä Eddie Van Halenin Sabbathin treeneihin, jossa he yhdessä sävelsivät kyseisen kappaleen, mutta mitään ei kuitenkaan nauhoitettu Van Halenin läsnä ollessa.


title: Cross Purposes

text: Albumin kannessa on kuva palamaan sytytetystä enkelistä. Mielenkiintoisena seikkana voidaan mainita saman kuvan esiintyneen kolmisen vuotta aiemmin Scorpions-yhtyeen "Send Me An Angel"-singlen kannessa. Albumin kiertueella joissain Euroopan maissa Sabbath joutui sensuroimaan promojulisteissa olevaa albumin kansikuvaa uskonnollisista syistä.


title: Cross Purposes

text: Joissain painoksissa säveltäjäksi kappaleisiin on merkitty Harford, joka on laulaja Tony Martinin virallinen sukunimi. Martin oli närkästynyt asiasta, koska hän oli halunnut pitää oikean nimensä poissa julkisuudesta.


title: Cross Purposes

text: Tony Iommi kiittää kansiteksteissä Modeston piirivankilaa, jonne hän joutui yhden yön ajaksi vuonna 1992 epäiltynä maksamattomista elatuskustannuksista.


title: Cross Purposes

text: "Cross Purposes" julkaistiin tammikuussa 1994, ja sen julkaisi I.R.S. Records. Se ei ollut kaupallisesti mikään suuri menestys (UK 41., US 122.), mutta esim. Suomessa ja Ruotsissa albumi nousi top-10:een. Se on jäänyt yleisesti vähemmälle huomiolle yhtyeen levytyshistoriassa, eikä albumilta ole noussut selkeää ns. "hittikappaletta" tai klassikkoa. Tämän päivän kriitikot antavat kuitenkin albumille pääasiassa positiivista palautetta. Sputnik Music-sivuston arvostelija sanoo albumia "odottamattoman hyväksi" ja "ehkäpä yhtyeen viimeiseksi hyväksyttäväksi albumiksi", ja Allmusic-sivuston kriitikko kirjoittaa albumin olevan "ensimmäinen sitten "Born Again"in, joka todella kuulostaa Sabbathilta ja on ehkäpä paras sitten "Mob Rules"in". Kriitisellä puolella Heavy Metal Addiction-sivuston arvostelija kritisoi osan albumin kappaleista olevan selkeää täytemateriaalia ja internet-kriitikko Mark Prindle sanoo albumin kuulostavan aikaisekseen modernilta, mutta kritisoi albumia "tapporiffien" puuttesta.


title: Cross Purposes

text: Tony Iommi on kertonut yhtyeen ilmapiirin olleen hyvä albumin teon aikana, ja huolimatta heikohkosta myynnistä hän oli tyytyväinen albumiin ja sen promootioon levy-yhtiön osalta. Myös basisti Geezer Butler kertoi levyn julkaisun aikoihin albumin teon olleen "rennoin kokemus koskaan", ja hän myös kehui laulaja Tony Martinia studiotyöskentelijänä. Tosin muutamaa vuotta myöhemmin Butler kertoi olleensa pettynyt, koska albumia ei ollut hänen mukaansa tarkoitus julkaista Black Sabbath-nimen alla, koska alkuperäisen kokoonpanon reunionia suunniteltiin tuohon aikaan, ja Butlerin mielestä todellinen oikeus Black Sabbath-nimeen oli vain alkuperäisellä kokoonpanolla. Tony Martin ja rumpali Bobby Rondinelli ovat kiistäneet tämän tiedon. Lisäksi Butler on kertonut myöhemmin olleensa tyytymätön laulaja Tony Martiniin, koska tämä ei hänen mukaansa halunnut laulaa Butlerin säveltämiä raskaampia kappaleita.


title: Cross Purposes

text: Yhtye teki laajan maailmankiertueen albumin promotoimiseksi kiertäen Pohjois- ja Etelä-Amerikassa ja Euroopassa sekä Aasiassa. Konserteissa riitti yleisöä, sillä tuohon aikaan monet uudet grunge- ja stoner rock-yhtyeet olivat nimenneet Sabbathin esikuvikseen, ja tätä kautta yhtye sai uusia nuoria faneja. Geezer Butlerin mukaan "Sabbath oli yli kahdenkymmenen vuoden ajan epämuodikas yhtye, mutta yhtä-äkkiä olikin todella coolia kuunnella Black Sabbathia!". Tony Martin on kertonut olleensa pettynyt kiertueen settilistaan, josta "90 prosenttia oli Osbournen tai Dion aikaisia kappaleita". Kiertueella kuvattiin ja nauhoitettiin tuleva "Cross Purposes Live"-vhs/cd.


title: Cross Purposes

text: Pohjois-Amerikan kiertueella yhtyeen mukana olivat myös Motörhead ja Morbid Angel, ja Euroopassa yhtyettä lämmittelivät Godspeed ja Cathedral. Suomen Provinssirock-festivaaleilla soitettu konsertti jäi kokoonpanon viimeiseksi, sillä rumpali Bobby Rondinelli jätti yhtyeen sopimusongelmien takia. Lopuilla neljällä Etelä-Amerikan keikalla rumpalina tuurasi alkuperäisjäsen Bill Ward. Hän ei kuitenkaan jäänyt pysyvästi yhtyeeseen. Kiertueen jälkeen myös Geezer Butler erosi Sabbathista ja liittyi lavoille paluun tehneen Ozzy Osbournen yhtyeeseen. Butler oli tyytymätön yhtyeen musiikilliseen suuntaukseen ja jatkuviin miehistönvaihdoksiin ja heikkoon menestykseen, jotka hänen mielestään halvensivat yhtyeen mainetta, ja hänen mielestään Black Sabbath-nimi olisi tullut "laittaa lopullisesti lepoon" tuolloin.


title: Sean Ricks

text: Sean Ricks (s. 1984) on Yleisradion ajankohtaistoimittaja Tampereella. Hän juontaa Perjantai-ajankohtaisohjelmaa.


title: Sean Ricks

text: Amerikansuomalainen Sean Ricks oli ensimmäinen afrosuomalainen televisiokuuluttaja, joka aloitti työnsä Yle TV2:ssa syksyllä 2005. Vuonna 2010 hän toimi toimittajana Tampereen yliopiston Radio Moreenissa ja vuonna 2011 Seinäjoella ilmestyvässä Ilkka-lehdessä. Hän on myös työskennellyt A-studiossa tutkivana- ja ulkomaantoimittajana. Lisäksi hän juonsi Ylen Kioski-ohjelmassa.


title: Sean Ricks

text: Saksassa syntynyt ja Brooklynissä, New York Cityssä varhaislapsuutensa viettänyt Ricks muutti lapsena 1980-luvun lopulla Suomeen, suomalaisen äitinsä kanssa . Ricksin isä oli afroamerikkalainen Vietnamin sodan veteraani. Ricks on naimisissa ja hänellä on vaimonsa kanssa kaksi tytärtä. Ricks suhtautuu intohimoisesti amerikkalaiseen jalkapalloon ja oluisiin.


title: Cross Purposes Live

text: Cross Purposes Live on Black Sabbath -yhtyeen live-cd:n ja live-vhs-videon sisältävä julkaisu vuodelta 1995. Se nauhoitettiin ja taltioitiin Hammersmith Apollossa Lontoossa 13. huhtikuuta 1994. Nimensä mukaisesti se on peräisin "Cross Purposes"-albumia promotoivalta kiertueelta.


title: Cross Purposes Live

text: Julkaisulla yhtyeen riveissä soittavat alkuperäisjäsenet Tony Iommi (kitara) ja Geezer Butler (basso), laulaja Tony Martin, rumpali Bobby Rondinelli sekä kosketinsoittaja Geoff Nicholls. Tony Martin sairasteli suuren osan ajasta kiertueella ja hänen tämän julkaisun laulusuoritus ei ole paras mahdollinen.


title: Cross Purposes Live

text: Julkaisun kappalelistasta puolet (8 kappaletta) on Ozzy Osbournen ajalta, kolme Ronnie James Dion aikakaudelta ja loput viisi Tony Martinin aikaisilta Sabbath-albumeilta. Kappaleet "Anno Mundi", "Mob Rules" ja "Neon Knights" ovat vain vhs-versiossa. Konsertissa soitettiin myös "Children of the Sea", mutta jostain syystä se on jätetty julkaisulta pois ja myös rumpusooloa on editoitu.


title: Cross Purposes Live

text: DVD-versiot materiaalista on julkaistu vuosina 2003 ja 2010, mutta ne ovat julkaistu ilman Tony Iommin tai Sabbathin lupaa ja ovat näin ollen epävirallisia ja lisäksi toinen versioista ei sisällä kaikkia vhs-versiossa olleita kappaleita.


title: Kiseleffin talo

text: Kiseleffin talo () on Helsingin Kruununhaassa Senaatintorilla osoitteessa Unioninkatu 27 – Aleksanterinkatu 28 sijaitseva rakennus. Rakennus kuuluu Sarvikuonon kortteliin. Siinä toimi aikoinaan ensimmäinen Stockmann-tavaratalo. Rakennuksen Senaatintorinpuoleisen osan rakennutti Johan Sederholm jo vuosina 1772–1778, mutta nykyinen ulkoasu on Carl Ludvig Engelin käsialaa vuodelta 1818, jolloin valmistui myös Unioninkadun puoleinen siipi pääjulkisivuineen. Alun perin rakennuksessa oli harjakatto ja se oli nykyiseen tapaan kolmikerroksinen. Talossa toimi Bernhard Manecken vuonna 1806 perustama sokerinpuhdistamo, jota kauppias Feodor Kiseleff jatkoi vuodesta 1812 eteenpäin. Laitos kuitenkin siirtyi Töölöön tulipalovaaran takia vuonna 1821. Stockmann osti talon vuonna 1879 ja Lars Sonck suunnitteli sen myymälähallin vuosina 1911–1912. Tavaratalo toimi rakennuksessa vuoteen 1930 saakka, kunnes nykyinen Stockmannin tavaratalo valmistui. Myöhemmin Kiseleffin talo on ollut poliisilaitoksen käytössä.


title: Kiseleffin talo

text: Rakennus peruskorjattiin kauppiastavarataloksi vuosina 1984–1985. Korjauksen suunnittelivat Timo ja Tuomo Suomalainen. Rakennukseen liitettiin Stockmannin tavaratalon toiminta-aikana myös Sofiankadun puolelle valmistunut jugendtalo, joka on nykyään Helsingin kaupunginmuseon käytössä.


title: Forbidden (albumi)

text: Forbidden on Black Sabbathin studioalbumi, joka julkaistiin vuonna 1995. Albumin ovat arvioineet niin fanit, media kuin yhtye itsekin monissa yhteyksissä sen historian heikoimmaksi. Syynä on tasapaksu kappalemateriaali ja huonolaatuinen tuotanto.


title: Forbidden (albumi)

text: Vuoden 1994 kiertueen jälkeen basisti Geezer Butler, rumpali Bobby Rondinelli sekä häntä muutamalla keikalla tuurannut Bill Ward jättivät yhtyeen. Tämän jälkeen kitaristi ja johtohahmo Tony Iommi päätti koota vuosien 1989–1990 vahvat "Headless Cross"- ja "Tyr"-albumit tehneen kokoonpanon (Iommi, laulaja Tony Martin, rumpali Cozy Powell, basisti Neil Murray sekä kosketinsoittaja Geoff Nicholls).


title: Forbidden (albumi)

text: Albumin suunnitteluvaiheessa yhtyeen levy-yhtiön johtoporras kehotti Iommia ottamaan levylle "ajanmukaisemman" tuottajan. Myös Iommin manageri oli samaa mieltä ja ehdotti yhtyeelle yhteistyötä rap-artistin kanssa, esimerkkeinä Aerosmith-yhtyeen onnistunut yhteistyö Run-D.M.C.:n kanssa ja Anthraxin ja Public Enemyn yhteiset levytykset. Tuottajaksi päätettiin valita amerikkalaisen, värillisen, heavy metal- ja rap-musiikkia yhdistelevän Body Count-yhtyeen kitaristi Ernie C (oik. Ernie Cunnigan). Body Count-yhtyeessä vaikutti myös rappari Ice-T, joka tulisi myös vierailemaan albumilla. Tämä herätti hämmennystä yhtyeen jäsenten keskuudessa, ja Martin, Murray ja Powell pitivät ajatusta naurettavana.


title: Forbidden (albumi)

text: Yhtyeen sisäisen toimintaperiaate oli myös muuttunut. Kun kokoonpanon aiempina vuosina 1988-1990 Iommi ja rumpali Cozy Powell olivat yhtyeen johtohahmot ja tuottivat kokoonpanon aiemmat albumit, niin nyt Powell oli mukana "vain palkattuna muusikkona" ja päätökset teki Iommi. Powell olisi halunnut jatkaa musiikillisesti samalla linjalla kuin "Headless Cross"- ja "Tyr"-albumit olivat, mutta Iommin mielestä kyseinen tyyli oli jo pois muodista ja yhtye tarvitsi uudistumista.


title: Forbidden (albumi)

text: Albumi nauhoitettiin lehdistötiedotteen mukaan kymmenen päivän aikana Liverpoolissa Parr Street-studioilla. Joitain nauhoituksia tehtiin myös Devonshire-studioilla Los Angelesissa.


title: Forbidden (albumi)

text: Huolimatta rap-genrestä tulevasta tuottajasta kyseisen genren vaikutteet eivät juuri albumilla näy lukuun ottamatta avauskappaletta "The Illusion of Power", jossa tuottaja Ernie C:n yhtyekaveri, rappari Ice-T tekee cameo-esiintymisen. Muuten kappale on yhtyeelle tyypillisen raskas ja hidastempoinen. Kyseessä on myös yhtyeen historian ainut kappale, jossa ulkopuolinen muusikko esiintyy laulajana. Hieman grunge-vaikutteisen alun omaava "Can't Get Close Enough" edustaa myös albumin raskaampaa osastoa kuten myös "Shaking Off the Chains" joka omaa hieman erikoisemman tahtilajin.


title: Forbidden (albumi)

text: Hitaampia, tunnelmallisia kappaleita albumilla ovat balladi "I Wont Cry for You" ja blues-henkinen "Sick and Tired" sekä päätöskappale, pitkä "Kiss of Death", joka kasvaa kuitenkin loppua kohti nopeatempoisemmaksi Iommin riffittelyksi.


title: Forbidden (albumi)

text: Kaupallisempaa osastoa ovat animoituna videonakin julkaistu "Get a Grip", maailmansotien aikaisiin lentokoneisiin liittyvä "Rusty Angels" sekä nimikappale, elämän kielletyistä asioista kertova "Forbidden".


title: Forbidden (albumi)

text: Powellin tanakan kompin myötä etenevä "Guilty as Hell" sisältää yhtyeen materiaalissa harvemmin kuullun "fuck"-sanan käyttöä lyriikassa. Albumin sessioissa myös nauhoitettu "Loser Gets It All" julkaistiin alun perin Japanin painoksen bonus-kappaleena.


title: Forbidden (albumi)

text: Albumin etukannessa on piirretty kuva viikatemiehestä ja takakannessa piirros jatkuu kuvalla missä yhtyeen jäsenet sekä yhtyeen lähipiiriin tuolloin kuuluneet henkilöt ovat tulimeressä. Kuvasta löytyvät yhtyeen jäsenten lisäksi ainakin Ice-T, Ernie C, Iommin ex-vaimo Val sekä I.R.S. Recordsin johtaja Miles Copeland. Kannen suunnitteli Paul Sample, brittiläinen animaattori ja piirtäjä, joka on luonut mm. tunnetun sarjakuvahahmon Ogrin.


title: Forbidden (albumi)

text: Albumin alkuperäinen nimi oli tiettävästi "The Illusion of Power", sen avauskappaleen mukaan.


title: Forbidden (albumi)

text: "Forbiddenin" julkaisi kesäkuussa 1995 I.R.S. Records. Se nousi Britannian albumilistalla vaatimattomasti sijalle 71. eikä noussut ollenkaan Billboardin listalle Yhdysvalloissa. Euroopassa menestys oli hieman parempaa ja esimerkiksi Suomessa ja Ruotsissa albumi nousi top-20:neen. Yleisesti albumia on pidetty yhtyeen heikoimpana, mikä johtuu huonosta tuotannosta ja tasapaksusta kappalemateriaalista, ja se on saanut pääosin huonoja arvosteluja.


title: Forbidden (albumi)

text: Allmusic.com-sivuston arvostelija sanoo albumin riffejä "väsyneiksi" ja kritisoi tuotantoa "ylipuhtaaksi" ja sanoo ettei "albumilta löydy mitään kiinnostavaa". Sputnik Music-sivuston kriitikon mukaan albumi on "niin huono ettei se ole edes hauskaa enää" ja Heavy Metal Addiction-sivuston arvostelija ihmettelee "Sabbathin, heavy metalin esi-isien yhdistymistä rap-artistien kanssa" ja sanoo albumin kuulostavan "surkealta bootlegilta".


title: Forbidden (albumi)

text: Albumilla on tosin myös omat puoltajansa ja esimerkiksi arvostetun Black-Sabbath.com-sivuston ylläpitäjä Joe Siegler pitää albumia mainettaan huomattavasti parempana ja myös Metal Excess-sivuston kriitikko sanoo albumin olevan "parempi kuin monet sanovat".


title: Forbidden (albumi)

text: Laulaja Tony Martinin mukaan kappaleet kuulostivat hyviltä harjoituksissa, mutta sitten levy-yhtiö ja managerit toivat esille idean käyttää rap-artisteja albumin tuotannossa Martinin ja rumpali Powellin vastustuksesta huolimatta. Martinin mukaan yhdessä vaiheessa oli jopa mahdollista että hän ja Ice-T laulaisivat yhdessä koko albumin ja Martin onkin kuvannut yhtyeen tätä vaihetta nimellä "Rap Sabbath".


title: Forbidden (albumi)

text: Basisti Neil Murray totesi myöhemmin Ernie C:n olleen huono tuottaja ja huono valinta Sabbathille. Albumin äänimaailma onkin aiempaa kliinisempi ja kompressoidumpi ja esimerkiksi Cozy Powellin perinteistä, isoa rumpusoundia ei albumilta löydy, ja myös laulaja Tony Martinin suoritus jää tuotannossa taka-alalle.


title: Forbidden (albumi)

text: Lisäksi Black Sabbathin alkuperäisen kokoonpanon reunionin tiedettiin olevan suunnitteilla, ja näin ollen "Forbidden" olisi tehty vain koska yhtyeen ja Iommin sopimusta I.R.S. Recordsilla oli jäljellä vielä yhden studioalbumin verran, ja levyn jälkeen Iommi olisi vapaa liittymään yhteen ex-vokalisti Ozzy Osbournen kanssa. Alkuperäisen kokoonpanon noste oli tuolloin vahva, sillä Columbia Records oli julkaissut vuonna 1994 "Nativity in Black"-nimisen tribuuttialbumin jolla 1980- ja 1990-luvun uuden sukupolven metalliyhtyeet versioivat yhtyeen varhaisen kokoonpanon klassikoita ja lisäksi Ozzy Osbourne ja Geezer Butler olivat olleet mukana vuonna 1995 julkaistun, vuosien 1970-1983 materiaalia sisältävän kokoelma-albumin "Between Heaven and Hell" tuotannossa.


title: Forbidden (albumi)

text: Omaelämäkerrassaan kitaristi ja johtohahmo Tony Iommi on kuvannut "Forbidden"-albumia ja myös sen kansitaidetta "paskaksi, joka ei myynyt yhtään mitään". Vuonna 2010 tosin kerrottiin, että Iommi aikoo miksata albumin uudelleen, kun I.R.S.-yhtiölle tehtyjen albumien remasterointi-sarja alkaa.


title: Forbidden (albumi)

text: Huolimatta albumin kehnosta kaupallisesta menestyksestä teki yhtye laajan maailmankiertueen albumin promotoimiseksi kiertäen Pohjois-Amerikassa, Euroopassa sekä Aasiassa ja Australiassa. Yhtye esiintyi myös Suomessa Tampereen Tullikamarin Pakkahuoneella ja Helsingissä Kulttuuritalolla. "Forbidden"-albumilta settiin pääsivät "Get a Grip", "Rusty Angels", "Kiss of Death", "Can't Get Close Enough" ja "I Won't Cry for You" soitettiin yhdessä konsertissa.


title: Forbidden (albumi)

text: Sabbathissa tapahtui kesken kiertueen miehistönvaihdos, kun rumpali Cozy Powell jätti yhtyeen Pohjois-Amerikan osion jälkeen. Powell oli ylirasittunut, koska hänellä oli ollut Sabbathin lisäksi käynnissä monta muuta projektia, ja lisäksi hän oli pettynyt "Forbidden"-albumiin ja yhtyeen sisäiseen politiikkaan. Uudeksi rumpaliksi palasi yhtyeessä jo vuotta aiemmin soittanut Bobby Rondinelli. Vaihdos tapahtui ystävällisissä merkeissä, ja tiettävästi Powell itse kysyi Rondinellia tilalleen. Kiertue jatkui Eurooppaan ja Kauko-Itään ja Bangkokin konsertti 14. joulukuuta 1995 jäi kiertueen ja myös kokoonpanon viimeiseksi.


title: Forbidden (albumi)

text: Tämän jälkeen yhtye pantiin jäihin, mutta lopullista hajoamisilmoitusta ei kuitenkaan tullut. Muiden jäsenten mukaan tosin kaikki tiesivät, että Iommi palaisi yhteen Osbournen kanssa ja alkuperäinen kokoonpano tekisi comebackin piakkoin. Vuonna 1996 I.R.S. julkaisi vielä "The Sabbath Stones"-nimisen kokoelman, joka sisälsi pääosin Tony Martinin aikaista materiaalia ja samana vuonna Iommi oli työstänyt soolomateriaalia Rob Halfordin ja myös Glenn Hughesin kanssa. Vuoden 1996 joulukuussa ilmoitettiin vielä Martinin olevan Sabbathin jäsen, mutta maaliskuussa 1997 alkoi liikkua huhuja Black Sabbathin alkuperäisen kokoonpanon reunionista. Se toteutui, ja yhtye esiintyi vuoden 1997 Ozzfest-kiertueella, tosin rumpalina tuolloin toimi Bill Wardin sijasta Mike Bordin.


title: Luettelo tieteenaloista

text: Luettelo tieteenaloista on lista kaikista tieteenaloista. Tieteenalaa opetetaan yleensä yliopistossa tai jollain muulla tavoin. Kullakin akateemisella tieteenalalla on yleensä oma lehti, jossa tutkimustuloksia julkaistaan sekä yhteisö, johan alan harjoittajat kuuluvat.


title: Luettelo tieteenaloista

text: Tieteen alojen määrittely on usein mielivaltaista ja epäselvää. Poikkitieteellisyyden lisääntyminen hämärtää jaottelua entisestään.


title: Luettelo tieteenaloista

text: Keskiajan Euroopassa oli vain neljä tieteenalaa tai tiedekuntaa: teologia, lääketiede, oikeustiede ja taide. Nykyinen tieteenalojen määrä on seurausta tutkimuksen syventymisestä ja laajenemisesta uusille alueille sekä yliopistojen sekularisoitumisesta 1700-luvun jälkipuoliskolla.


title: Luettelo tieteenaloista

text: Tieteenalat suomalaisen tieteenalaluokituksen 2010 mukaan:


title: The Sabbath Stones

text: The Sabbath Stones on Black Sabbath -yhtyeen kokoelma-albumi vuosilta 1983–1995. Se keskittyy pääasiassa yhtyeen I.R.S. Recordsin vuosiin eli 1989–1995. Näin kokoelma kattaa yhtyeen vähemmälle huomiolle jääneen, laulajien Ozzy Osbournen ja Ronnie James Dion jälkeisen niin sanotun kolmannen kauden, jolloin laulajana oli Tony Martin. Dion kanssa tehdyltä vuoden 1992 "Dehumanizer"-albumilta on vain yksi kappale. Kokoelma julkaistiin vain Euroopassa.


title: The Sabbath Stones

text: Yhtyeen (pääasiassa kitaristi ja johtohahmo Tony Iommin) sopimusta I.R.S.:n kanssa oli tuolloin jäljellä yhden albumin verran, joten kokoelma julkaistiin lähinnä vain sopimuksellisten velvoitteiden vuoksi. Pian kokoelman julkaisun jälkeen yhtyeen alkuperäinen kokoonpano teki comebackin.


title: The Sabbath Stones

text: Albumi sisältää myös neljä bonuskappaletta, "Forbidden"-albumin Japanin-versiossa alun perin julkaistun "Loser Gets It All" -kappaleen sekä kolme kappaletta vuosien 1983–1987 albumeilta "Born Again", "Seventh Star" ja "The Eternal Idol", vaikkakin ne julkaisi vielä Vertigo Records. Kokoelman kansivihko sisälsi osittain virheellisen parin sivun mittaisen yhtyeen historiikin.


title: Odyssey

text: Odyssey on Yngwie J. Malmsteenin vuoden 1988 maaliskuussa julkaisema albumi. Albumilla soittaa nykyinen Stratovariuksen kosketinsoittaja Jens Johansson sekä ex-Rainbow Joe Lynn Turner. Albumilla on paljon vaikutteita 80-luvun hevistä sekä klassisesta musiikista. Albumin kansivihossa Yngwie Malmsteen kiittääkin monia klassisen musiikin säveltäjiä, mm. Niccolo Paganinia.


title: Automatic / Time Will Tell

text: "Automatic / time will tell" oli japanilaisen Utada Hikarun toinen single, joka julkaistiin 9. joulukuuta 1998. Singlestä on julkaistu kaksi erilaista versiota (8 cm ja 12 cm). Versioita on myyty yhteensä 2 062 780 kappaletta tähän päivään mennessä. Kappaletta Automatic käytettiin päätösmusiikkina Fuji TV:n show’ssa Warau Inu no Seikatsu -YARANEVA!!-. Time Will Tell -kappaletta puolestaan käytettiin eräässä toisessa Fuji TV:n show’ssa, Gokigenyoussa.


title: Frank País

text: Frank Isaac País García (7. joulukuuta 1934 Santiago de Cuba, Kuuba - 30. heinäkuuta 1957, Santiago de Cuba) oli Kuuban vallankumouksen alkuaikojen näyttävimpiä hahmoja.


title: Frank País

text: Frank Paísin poliittisen uran alkutahteina toimi hänen roolinsa merkittävänä opiskelijajohtajana Santiagon yliopistossa. Samoihin aikoihin hän 1950-luvun alussa liittyi vallankumousjärjestö MNR:ään ("Movimiento Nacional Revolucionaria"). Järjestön tavoitteena oli kaataa Fulgencio Batistan johtama diktatuuri suostuttelemalla Batistalle uskollinen armeija siirtymään järjestön puolelle. Kansannousu kuitenkin kuivui kokoon ja järjestö hajosi.


title: Frank País

text: Monet Santiagon yliopiston opiskelijoista, País mukaan luettuna, tunsivat sympatiaa Kuuban vallankumouksellista johtajaa Fidel Castroa kohtaan. Castron ajatuksista kiinnostunut País matkusti Havannaan tapaamaan Castroa ja piti välittömästi näkemästään. Tämän tapaamisen seurauksena País liittyi yhtenä perustajajäsenistä heinäkuun 26. päivä -liikkeeseen, jonka tavoitteena niin ikään oli Batistan hallinnon kaataminen ja sosiaaliset sekä poliittiset muutokset maassa.


title: Frank País

text: Castron siirryttyä Meksikoon kouluttamaan armeijaansa País jäi Kuubaan johtamaan ”toimintajoukkoja” jotka siihen aikaan tunnettiin myös koodinimellä "M-26-7". Tässä toimessa hän toimi aktiivisesti Castron paluuseen saakka. Samaan aikaan kun Castro nousi miehineen maihin aloittamaan vallankumoustaan, País miehineen suoritti hyökkäyksen Kuuban poliisin päämajaan. He myös suorittivat sarjan salamurhia samana ja seuraavana päivänä. Hyökkäysten tarkoituksena oli aiheuttaa sekasortoa ja vetää huomio pois Castron toimista.


title: Frank País

text: Vallankumoustaistelun alettua País toimi Castron ohella yhtenä sen johtavista hahmoista. País johti osaa joukoista vallankumouksen eri vaiheissa ja toimi muutoinkin ratkaisevissa rooleissa vallankumouksessa. País ei kuitenkaan koskaan elänyt nähdäkseen vallankumouksen voittoa vaan joutui Batistan tukijoiden suorittaman attentaatin uhriksi Santiago de Cubassa 30. heinäkuuta 1957.


title: Reunion (Black Sabbathin albumi)

text: Reunion on Black Sabbath -yhtyeen alkuperäisen kokoonpanon tekemä livealbumi vuodelta 1998. Konserttitaltioinnit levylle on nauhoitettu 4. ja 5. joulukuuta 1997 Birminghamin NEC-areenalla. Albumin nimeksi kaavailtiin alun perin nimeä "Songs from the Black Box".


title: Reunion (Black Sabbathin albumi)

text: Black Sabbath oli kokoontunut lähes alkuperäisessä kokoonpanossaan kesän 1997 Ozzfest-kiertueelle. Mukana olivat laulaja Ozzy Osbourne, kitaristi Tony Iommi ja basisti Geezer Butler, mutta rumpali Bill Wardin tilalla nähtiin tuolla kiertueella Faith No Moresta ja Osbournen sooloyhtyeestä tuttu Mike Bordin. Tarkkoja syitä tähän ei tiedetä.


title: Reunion (Black Sabbathin albumi)

text: Syksyllä 1997 ilmoitettiin, että Sabbath esiintyisi täysin alkuperäisellä kokoonpanollaan kotikaupungissaan Birminghamissa saman vuoden joulukuussa. Basisti Butlerin mukaan konsertit nauhoitettiin ja julkaistiin, koska markkinoille haluttiin hyvälaatuinen tallenne lukuisten laittomien bootlegien sijaan ja yhtyeen alkuperäiskokoonpano ei ollut koskaan julkaissut virallista live-levyä.


title: Reunion (Black Sabbathin albumi)

text: Konsertin nauhoittaneen tuottaja Thom Panunzion mukaan Bill Ward oli tosin lähellä jäädä pois albumilta, vaikka soittikin konserteissa. Wardilla oli ilmeisesti sopimuksellisia ongelmia levyn julkaisun suhteen ja yhtyeen asioita tuolloin hoitanut manageri Sharon Osbourne oli kysynyt Panunziolta ennen konserttia, voisiko toinen rumpali (ilmeisesti Vinny Appicea ja Cozy Powellia oli kysytty) nauhoittaa jälkeenpäin rummut uudelleen. Panunzion mukaan tämä oli live-nauhoituksessa tapahtuvien kiertojen ja vuotojen vuoksi mahdotonta ja Panunzio itse taivutteli Wardin olemaan mukana albumilla. Yhtye oli lopulta tyytyväinen konserttien onnistumiseen, vaikka kitaristi Iommin mukaan harjoitteluaikaa oli loppujen lopuksi hyvin vähän.


title: Reunion (Black Sabbathin albumi)

text: Albumin live-materiaali perustuu lähes kokonaan vuosien 1970–1973 materiaaliin. Esimerkiksi vuoden 1970 "Paranoid"-albumilta on mukana kuusi kappaletta ja "Master of Realityltä" (1971) viisi. Myöhemmiltä ajoilta on vain yksi kappale, vuoden 1976 "Technical Ecstasylta" otettu "Dirty Women". Harvemmin livenä kuultuja kappaleita ovat "Spiral Architect" ja "Sabbath Bloody Sabbath", molemmat vuoden 1973 "Sabbath Bloody Sabbath" -albumilta. Yhtyeen mukaan live-materiaalia ei juurikaan käsitelty jälkeenpäin studiossa, sillä kokonaisuus haluttiin pitää mahdollisimman autenttisena.


title: Reunion (Black Sabbathin albumi)

text: Albumi sisältää myös kaksi uutta, huhti-toukokuussa 1998 studiossa nauhoitettua, kappaletta "Psycho Man" ja "Selling My Soul". Ensin mainittu edustaa yhtyeen synkempää ja doom-henkisempää perinnettä, tosin nopeutuen loppua kohti jälkimmäisen taas ollessa melodisempaa suuntausta. Iommin mukaan levy-yhtiön edustaja kysyi yhtyeeltä paria lisäkappaletta albumille ja Iommi ja Osbourne sävelsivät pikaisesti kappaleet live-materiaalin työstön yhteydessä A&M-studioilla Hollywoodissa Bob Marletten toimiessa tuottajana. Butler ja Ward lisäsivät osuutensa myöhemmin, tosin kappaleessa ”Selling My Soul” käytetään rumpukonetta, sillä Wardin soittamaa osuutta ei pidetty "kelvollisena". Iommi on todennut myöhemmin kappaleiden olleen "liian hätäisesti" sävellettyjä.


title: Reunion (Black Sabbathin albumi)

text: "Reunionin" julkaisi lokakuussa 1998 Epic Records. Yhtyeen alkuperäisen kokoonpanon paluu oli ollut menestyksekäs, ja myös albumi sai hyvän vastaanoton. Lisäksi alkuperäiskokoonpano ei ollut aiemmin julkaissut virallista live-tallennetta, joten albumille löytyi kysyntää. Yhdysvalloissa albumi nousi Billboardin listalla sijalle 11. ja möi pian platinaa. Albumi on ainoa Sabbath-albumi, joka on julkaistu myös minidisc-formaatissa. Uudet studiokappaleet julkaistiin myös singleinä, ja ne saivat jonkin verran listamenestystä Billboardin listoilla. Albumin kappale "Iron Man" palkittiin helmikuussa 2000 Grammylla "parhaasta metalliesityksestä".


title: Reunion (Black Sabbathin albumi)

text: Kriitikot ovat antaneet albumille pääasiassa positiivista palautetta: Allmusic-sivuston arvostelija kehuu live-nauhoitusta laadukkaaksi ja kappale-valintoja onnistuneiksi ja Sputnik Musicin kriitikko sanoo albumia "ostamisen arvoiseksi". Metal Observer-sivuston arvostelijan mukaan albumi kuuluu "ehdottomasti kaikkien Sabbath-fanien levykokoelmaan" vaikkakin kritisoiden hieman yhtyeen live-soittoa.


title: Hopearilli

text: Hopearilli ("Zosterops lateralis") on rilleihin kuuluva varpuslintu. Hopearilli on alkuperältään australialainen lintu, mutta on myöhemmin levinnyt myös Uuteen-Seelantiin.


title: Hopearilli

text: Lintu on pienikokoinen ja väritykseltään vihreän-harmaankirjava. Nokka on kapea ja teräväkärkinen.


title: Hopearilli

text: Kuppimainen pesä on tehty heinistä pieneen puuhun tai pensaaseen. Naaras munii pesään 2–4 vaalean sinistä munaa. Sekä naaras että koiras hautovat ja ruokkivat poikasia.


title: Hopearilli

text:
Hopearilli on vilkas lintu. Linnut kerääntyvät poikasten vartuttua suuriksi parviksi ja lähtevät muuttamaan kohti pohjoista rannikkoja pitkin. Muutto tapahtuu öisin. Uudessa-Seelannissa lintu on yleensä paikkalintu tai muuttaa vain lyhyitä matkoja. Pääosin hopearillit syövät hyönteisiä, mutta myös hedelmät ja mesi kelpaavat.
Vuonna 1832 nähtiin Uudessa-Seelannissa ensimmäinen hopearilli. Vuonna 1856 saapui lintuja suuri parvi Tasmaniasta. Linnut valtasivat vähitellen koko saaren ja nykyään se on yksi maan yleisimmistä linnuista. Hopearillit kilpailevat ravinnosta saaren muiden lintujen kanssa. Toisinaan suuret lintuparvet aiheuttavat suurtakin vahinkoa hedelmätarhoilla.


title: Tony Martin (laulaja)

text: Anthony Philip Harford (s. 19. huhtikuuta 1957 Birmingham, Englanti) eli Tony Martin on parhaiten tunnettu Black Sabbathin laulajana vuosina 1987–1990 ja uudelleen 1994–1995. Martin on pitkäikäisin Black Sabbathin laulaja perustajajäsen Ozzy Osbournea lukuun ottamatta.


title: Tony Martin (laulaja)

text: Martin erotettiin Black Sabbathista 1991, kun tuli tilaisuus saada yhtyeeseen "Mob Rules"-levyn (1981) aikainen kokoonpano: Tony Iommi, Vinnie Appice, Geezer Butler ja laulajaksi Ronnie James Dio. Martin palasi yhtyeeseen 1993 ja lähti jälleen 1996, kun yhtye ei ollut aktiivisessa toiminnassa. "Virallisesti" Martin erotettiin vasta 1999.


title: Tony Martin (laulaja)

text: Sittemmin Martin on ollut mukana monissa projekteissa (kuten Tony Martin Band, M3, The Alliance, Misha Calvin, The Cage, Giuntini Project II). Hänen muistettavimmat esiintymisensä ovat kuitenkin olleet Black Sabbathin laulajana. Martin väittää, että enää hän ei liittyisi Black Sabbathiin, vaikka häntä pyydettäisiinkin.


title: Past Lives

text: Past Lives on Black Sabbath -yhtyeen livemateriaalia vuosilta 1970–1975 sisältävä albumi. CD 1 on julkaistu alun perin vuoden 1980 "Live at Last" -albumin muodossa ja sen äänitykset ovat Lontoosta ja Manchesterista vuodelta 1973. Alun perin "Live at Last" oli yhtyeen entisen managerin tekemä epävirallinen julkaisu, eli "Past Lives" on ensimmäinen virallinen julkaisu, jolla materiaali on.


title: Past Lives

text: CD 2:n kappaleet ovat vuosilta 1970 ja 1975, ja ne ovat julkaistu aiemmin epävirallisina bootlegeina. Kappaleet 2–4 on äänitetty Ashbury Park Convention Hallissa New Jerseyssä elokuussa 1975 yhtyeen Pohjois-Amerikan kiertueella King Biscuit Flower Hour -radio-ohjelmaa varten. Alun perin tämän kokoelman nimi olikin "Live in 1975", eli tarkoituksena oli ilmeisesti julkaista kyseinen vuoden 1975 konsertti kokonaisuudessaan. Tästä kuitenkin luovuttiin, ja loput CD 2:n kappaleet ovat peräisin vuoden 1970 televisioon tehdystä nauhoituksesta Pariisista (tosin uudemmat lähteet kertovat nauhoituksen olevan Brysselistä lokakuulta 1970).


title: Past Lives

text: Albumi sisältää kaikki yhtyeen alkuperäiskokoonpanon (laulaja Ozzy Osbourne, kitaristi Tony Iommi, basisti Geezer Butler ja rumpali Bill Ward) tunnetuimmat klassikot 1970-luvun alkupuoliskolta (esimerkiksi "Paranoid", "War Pigs", "Iron Man"). Harvemmin virallisissa yhteyksissä kuultuja kappaleita ovat muun muassa "Sabotage"-albumilta otetut vuoden 1975 konsertissa nauhoitetut "Hole in the Sky", "Symptom of the Universe" ja "Megalomania". Vuoden 1973 arvostetulta "Sabbath Bloody Sabbath" -albumilta on mukana vain yksi kappale, "Killing Yourself to Live", ja alkuperäiskokoonpanon viimeiset vuodet 1976–1978 on jätetty kokonaan huomioimatta.


title: Past Lives

text: Albumista julkaistiin alun perin kaksi painosta: normaalilla CD-kotelolla oleva sekä rajoitettu digipack-versio, jossa mukana tuli Black Sabbath-aiheinen plektra ja posteri. Vuonna 2010 albumista julkaistiin "deluxe edition" -versio, joka sisältää samat kappaleet, mutta uudet kansitekstit, eikä mukana tullut plektraa eikä posteria.


title: 149

text: 149 (CXLIX) oli normaalivuosi (ei karkausvuosi), joka alkoi tiistaista.


Symptom of the Universe: The Original Black Sabbath 1970–1978 on Black Sabbathin kokoelmalevy vuosilta 1970–1978. Kappaleet ovat remasteroitu alkuperäisiltä Warner Bros.-yhtiön master-nauhoilta. Kokoelma julkaistiin vain Pohjois-Amerikassa. Kokoelma lasketaan viralliseksi julkaisuksi, sillä yhtyeen jäsenet ovat olleet sen työstämisessä mukana. Myöhemmin julkaistut ""- ja "Greatest Hits 1970-1978"-kokoelmat ovat myös samoista remasterointi-sarjasta tehtyjä.


title: Symptom of the Universe: The Original Black Sabbath 1970–1978

text: Kokoelma sisältää kappaleita tasaisesti yhtyeen kahdeksalta 1970-luvulla julkaistulta studio-albumilta. Kappale "Evil Woman" on albumilla ensimmäistä kertaa virallisesti julkaistuna Pohjois-Amerikassa, sillä se julkaistiin alun perin vain Euroopassa. Kokoelman äänenlaatua on kehuttu huomattavasti paremmaksi edellisiin remasterointeihin verrattuna.


title: Rauhalahti

text: Rauhalahti on vuonna 1981 avattu kylpylähotelli Kuopio Leväsen kaupunginosassa. Kylpylähotellin katuosoite on Katiskaniementie 8. Kylpylähotellin omistaa Solaris-konserni, joka hallitsee myös kylpylähotelli Summasaarta Saarijärvellä.


title: Rauhalahti

text: Kylpylähotellin lähistöllä Katiskaniemessä on vierasvenelaituri ja muutaman sadan metrin päässä etelässä pitkään Kuopion kaupungin omistuksessa ollut Rauhalahden leirintäalue (Matkailukeskus Rauhalahti), ja kesäisin alueella esiintyi 2010-2017 myös Kuopion uusi kesäteatteri. Noin 600 metrin päässä kylpylähotellista sijaitsee ravintola-korpimökki Jätkänkämppä, jossa toimii muun muassa "mualiman suurin savusauna".


title: Black Box: The Complete Original Black Sabbath 1970–1978

text: Black Box on vuonna 2004 Pohjois-Amerikassa ilmestynyt boksi, joka sisältää kaikki Black Sabbathin alkuperäisen kokoonpanon studiolevyt vuosilta 1970–1978. Albumit on remasteroitu Warner Bros. -yhtiön alkuperäisistä masternauhoista. Boksi sisältää lisäksi DVD:n, jossa on neljä kappaletta vuodelta 1970.


text: Levyt ovat kasattu digipak-kansiin nimensä mukaisesti mustaan, gootti-henkiseen boksiin. Mukana tulee myös vihkonen, jossa on yhtyeen historia, haastatteluja ja muita kirjoituksia, sekä sanoitukset, jotka yhtyeen pääsanoittaja, basisti Geezer Butler on tarkistanut. Boksin äänenlaatua kehuttiin julkaisun aikoihin huomattavasti aiempia remasterointeja (mm. Castle Communicationsin) paremmaksi.


text: CD 1: CD 2:


text: CD 3:


text: CD 4:


text: CD 5:


text: CD 6:


text: CD 7:


text: CD 8:


text: DVD: ”Beat Club” -materiaali 1970


title: Greatest Hits 1970–1978

text: Greatest Hits 1970–1978 on heavy metal -yhtye Black Sabbathin vuonna 2006 julkaistu kokoelma, joka sisältää materiaalia vuosilta 1970–1978. Se on julkaistu vain Pohjois-Amerikassa. Lähteinä käytetty samoja nauhoja kuin "" -boksissa ja ""-kokoelmalla. Kokoelma julkaistiin yhtyeen Rock and Roll Hall of Fame-nimeämisen yhteydessä.


title: Sihteeri (lintu)

text: Sihteeri ("Sagittarius serpentarius") on Afrikan savanneilla elävä pitkäjalkainen petolintu. Se on nykyluokittelun mukaan petolintujen lahkossa omassa heimossaan Sagittariidae. Aikaisemmin se on luokiteltu haukkojen ("Accipitridae") heimoon Sagittariinae-alaheimon ainoaksi lajiksi. Lajin nimesi John Frederick Miller vuonna 1779.


title: Sihteeri (lintu)

text: Lintu on suunnilleen kotkan kokoinen ja painaa keskimäärin 3,3 kg. Sihteerillä on pitkät jalat ja pidentyneet niskatöyhtö sekä pyrstön sulat. Silmän oranssinpunainen höyhenistä paljas ympärys ulottuu nokkaan asti. Sukupuolet ovat samannäköisiä, joskin koiraan pyrstö- ja töyhtösulat ovat hieman pidemmät kuin naaraan. Nuoren linnun naama on keltainen.


title: Sihteeri (lintu)

text: Sihteerit ovat pareittain eläviä lintuja. Ne hakevat ravintonsa noin 20–500 km:n alueelta. Linnut ovat petolintuja ja syövät käärmeitä, selkärangattomia ja pieniä nisäkkäitä. Sihteeri on kehittänyt omalaatuisen tavan pyydystää käärmeitä. Se hyökkää käärmeen kimppuun siivet levitettyinä ja potkii sitä jaloillaan. Sitten se hyppii käärmeen päällä niin kauan että tämä kuolee. Sihteerit hävittävät tehokkaasti käärmeitä, ja niinpä niitä on yritetty istuttaa Intiaan tuhoamaan kobria. Istutukset eivät kuitenkaan ole onnistuneet, koska sihteeri ei pärjää sademetsissä. Sihteerit myös seurailevat pensas- ja savannipaloja etsien kuolleita ja loukkaantuneita saaliseläimiä.


title: Sihteeri (lintu)

text: Sihteeri on paikkalintu mutta saattaa siirtyillä ravinnon perässä pitkiäkin matkoja. Maailman populaation koko on 10 000–100 000 yksilöä. Lajin kanta on vaarantunut.


title: Sihteeri (lintu)

text: Sihteerit tekevät risupesänsä sadekauden alkaessa akasian latvaan 5–7 metrin korkeuteen ja munia on useimmiten kaksi, joskus kolme. Molemmat puolisot hautovat, naaras kuitenkin enimmän aikaa, noin 45 päivää. Suurempi poikanen voi syödä pienemmän, jos emot eivät toimita poikasille riittävästi ruokaa. Poikaset oppivat syömään oma-aloitteisesti 40 päivän ikäisinä ja ovat valmiita jättämään pesän 65–105 päivän vanhoina. Sihteerin elinpiiri on tavallisesti 45–50 neliökilometriä, mutta vaihtelee 20–500 neliökilometrin välillä. Sihteerit voivat pesiä kahdesti 10 kuukauden aikana, jos olosuhteet ovat suotuisat.


title: 1770 (Queensland)

text: 1770 on rannikkokylä Queenslandissa, Australiassa. Se on rakennettu paikalle, johon James Cook teki toukokuussa 1770 ensimmäisen käyntinsä Queenslandissa.


title: 1770 (Queensland)

text: 1770 tunnettiin alun perin nimellä Round Hill, mutta nimi päätettiin muuttaa vuonna 1970, kun Cookin käynnistä alueella oli kulunut kaksisataa vuotta. Kylä sijaitsee Agnes Waterista kahdeksan ja Bundabergistä 120 kilometriä pohjoiseen. Kylässä toimii kaksi koulua, Agnes Water State School ja Rosedale High School.


title: Bundaberg

text: Bundaberg on kaupunki Queenslandissa, Australiassa. Se sijaitsee Burnett-joella, noin 385 kilometriä Brisbanesta pohjoiseen. Kaupungin väkiluku oli noin 50 000 vuoden 2016 väestönlaskennassa.


title: Bundaberg

text: Bundaberg perustettiin vuonna 1867. Bundaberg on Australiassa kuuluisa ennen kaikkea rommistaan. Nanning Kiinassa ja Settsu Japanissa ovat Bundabergin ystävyyskaupunkeja.


title: Bundaberg

text: Kaupungissa vallitsee subtrooppinen ilmasto.


title: Bundaberg

text: Vuoden lämpimintä aikaa on tammi- ja helmikuu, jolloin keskimääräinen ylin lämpötila on yli 30 °C. Viileintä on heinäkuussa, jolloin keskimääräinen alin jää kymmenen asteen vaiheille. Sadetta saadaan ympäri vuoden, selvästi eniten helmikuussa, 157 mm.


title: Itsepalvelupesula

text: Pesula on paikka, johon on mahdollisuus viedä vaatteita, mattoja ja muita tekstiilejä pestäväksi. Pesuloita toimii itsepalveluperiaattella, jolloin pesupalvelua käyttävä asiakas pesee itse likaiset tekstiilit. Pesulassa voi olla pesukone, johon on liitetty kolikoilla toimiva rahastusautomaatti. Automaatti kytkee virran tietyksi ajaksi pesukoneeseen rahan määrän mukaan. Rahastus voi toimia myös kännykällä. Pesulassa pesu voi olla myös palvelu. Tekstiilit haetaan sen jälkeen kun ne on pesty ja mahdollisesti kuivatettu. Pesu kestää tyypillisesti perkloorietyleenillä pestyjen vaatteiden kanssa kolme tuntia pesutapahtuman aloittamisesta alkaen viimeistelyyn (prässäyksen) asti. Hiilivetypesu kestää hieman vähemmän.


title: Itsepalvelupesula

text: Suomessa toimii vuonna 2016 muutamia yksittäisiä itsepalvelupesuloita, lähinnä Helsingissä, sekä yksi maanlaajuinen ketju 24 Pesula Oy.


title: Wait & See ~Risk~

text: Wait & See ~Risk~ (Wait & See ～リスク～) on Hikaru Utadan kuudes single, joka julkaistiin 19. huhtikuuta 2000. Se on samalla hänen ensimmäinen singlensä, josta on julkaistu myös DVD-versio. Singleä on myyty 1 662 000 kappaletta.


title: Tauno Pasanen

text: Tauno Veikko Pasanen (s. 19. huhtikuuta 1934 Pihtipudas) on suomalainen rikollinen, joka on syyllistynyt neljän ihmisen murhaan ja yhden tappoon. Pasanen ampui neljä häntä rauhoittamaan tullutta poliisia Pihtiputaan Korppisten kylässä 7. maaliskuuta 1969. Elettyään 14 vuotta vapaudessa hän kuristi 24. elokuuta 1996 entisen vaimonsa hengiltä Riihimäellä.


title: Tauno Pasanen

text: Vuonna 1971 sai ensi-iltansa Mikko Niskasen ohjaama elokuva "Kahdeksan surmanluotia", joka pohjautuu Pihtiputaan tapaukseen. Elokuvasta on tullut klassikko, jonka sanotaan kuvaavan erityisen hyvin aikakauden elämää maaseudun köyhyydessä. Niskanen lähti tekemään elokuvaa, koska oli vakuuttunut siitä että Pasasen teon taustalla oli jonkinlainen yhteiskunnallinen syy jonka hän halusi tuoda esille. Elokuvan katsotaan vaikuttaneen myös siihen, että Pasanen sai melko nopeasti armahduksen tasavallan presidentti Mauno Koivistolta vuonna 1982.


title: Tauno Pasanen

text: Tapahtumaa edeltäneen viikon aikana Pasanen oli juonut päivittäin alkoholia ja valvonut öitä lehmän poikimista odotellessa. Tapahtumapäivänä noin kello kahdentoista aikoihin hänelle oli tullut riitaa vaimonsa Liisa Pasasen kanssa. Pasanen ajoi vaimonsa ja lapsensa ulos kodistaan kuten usein aikaisemminkin. Naapuri hälytti paikalle poliisit. Pasanen tunnettiin äkkipikaisena, siksi poliisipartiolla oli muun muassa konepistooli mukana.


title: Tauno Pasanen

text: Pasanen ampui minuutin sisällä avotähtäimisellä 7×33 millin lintukiväärillä neljä häntä kiinniottamaan tullutta, aseistautunutta poliisia. Pasanen ampui viimeiset, kuolettavat laukaukset uhrien vierestä teloitustyyliin. Tapahtuman jälkeen Pasanen käveli naapuriin ja pyysi soittamaan poliisit paikalle. Pasasen todettiin olleen 1,2 promillen humalassa. Surmansa saivat vanhempi konstaapeli Veikko Armas Riihimäki (53), nuoremmat konstaapelit Mauno Olavi Poikkimäki (31) sekä Onni Saastamoinen (37) ja konstaapeli Pentti Olavi Turpeinen.


title: Tauno Pasanen

text: Poliisivihaa epäiltiin julkisuudessa teon motiiviksi, mutta Pasasen mukaan hänellä ei ollut erimielisyyksiä poliisien kanssa. Pasasen puolustusasianajajana toimi Valto Riekkinen, joka oli muutamia vuosia aiemmin tullut tunnetuksi nailonsukkamurhista tuomitun Ilkka Kiviojan asianajajana. Riekkinen anoi päämiehelleen pääsyä mielentilatutkimukseen, mutta oikeus ei katsonut sitä tarpeelliseksi. Pasanen tuomittiin elinkautiseen kuritushuonerangaistukseen, jota hänet passitettiin kärsimään Riihimäen vankilaan.


title: Tauno Pasanen

text: Tapaus herätti keskustelua poliisin koulutuksesta ja turvallisuudesta.


title: Tauno Pasanen

text: Vuosien aikana Pasanen itse ja hänen sukulaisensa kirjoittivat presidentti Urho Kekkoselle useita anomuksia Pasasen armahtamiseksi, mutta tuloksetta. Presidentti Mauno Koivisto armahti Pasasen 1. huhtikuuta 1982. Taunon vankeustuomion aikana vuonna 1977 vaimo Liisa oli muuttanut lähemmäksi miestään Riihimäelle. Vapauduttuaan Pasanen eleli jonkin aikaa Riihimäellä yhdessä Liisan kanssa. Vuonna 1955 solmittu avioliitto päättyi eroon vuonna 1992, mutta puolisot tapasivat toisiaan edelleen säännöllisesti. Pasasen kotitalo Pihtiputaalla oli purettu hänen ollessaan vankilassa.


title: Tauno Pasanen

text: Lauantaina 24. elokuuta 1996, rankan juomisen päätteeksi, Pasanen kuristi Liisan hengiltä. Pasanen oli varannut itselleen ja Liisalle perjantaina viikonloppua varten kaksi pulloa Koskenkorvaa ja noin kymmenen pullollista olutta. Lisäksi hän oli tehnyt yli puoli ämpärillistä kiljua, joka oli valmistettu lisäämällä hiivaa ja sokeria kotikaljaan. Perjantaina juodun Koskenkorvan jälkeen juopottelua oli jatkettu lauantaina kiljulla. Liisa oli sammunut jo ennen puoltapäivää, mutta herännyt jälleen iltapäivällä. Koska Tauno Pasasen jalat eivät kestäneet juomisen takia kävelyä, kävi Liisa hakemassa kioskilta mehua laimennukseksi, sillä juomista jatkettiin jälleen Koskenkorvalla. Pasanen ei omien sanojensa mukaan muista kuristamisesta mitään ja kiisti jyrkästi aikoneensa tappaa Liisan. Hän arveli riidan syntyneen Liisan tyttärelleen antamasta lainatakauksesta, jota Liisa ei halunnut maksaa.


title: Tauno Pasanen

text: Terveydenhuollon oikeusturvakeskuksen (TEO) tekemän mielentilatutkimuksen mukaan Pasanen oli teon tehdessään alentuneesti syyntakeinen. TEO oli lausunnossaan ottanut syyntakeisuutta alentavana tekijänä huomioon Pasasen 2,4 promillen humalatilan. Syyttäjä arvosteli TEO:ta erityisesti lieventävänä asianhaarana käytetystä humalatilasta, koska Pasasta tutkinut lääkäri oli sitä mieltä, että Pasanen oli terve. Pasanen tuomittiin Riihimäen käräjäoikeudessa 26. helmikuuta 1997 täyttä ymmärrystä vailla olevana tehdystä taposta seitsemäksi vuodeksi vankeuteen. Tapaus aiheutti keskustelun moninkertaisen murhamiehen armahtamisen oikeutuksesta.


title: Tauno Pasanen

text: Pasanen vietti vankeusaikansa Riihimäen vankilassa ja vapautui ehdonalaiseen helmikuussa 2000. Vapauduttuaan Pasanen muutti Riihimäelle.


title: Condom

text: Condom on kunta Gersin departementissa Ranskassa. Sen pinta-ala on 97,37 neliökilometriä ja väkiluku noin 7 158 (2006).


title: Condom

text: Condomin pormestarina on vuodesta 2001 lähtien toiminut Gérard Dubrac. Sen ystävyyskaupunkeja ovat Grünberg Saksassa ja Toro Espanjassa.


title: Taistelu leijonista

text: Taistelu leijonista ("To Walk with Lions") on George Adamsonin kirjaan ja elämään perustuva elokuva vuodelta 1999. Sen pääosissa nähdään Richard Harris George Adamsonina ja John Michie Tony Fitzjohnina.


title: Taistelu leijonista

text: Adamsonit ovat viettäneet loppuelämänsä suojellen leijonia ja muita villieläimiä Koran suojelualueella Keniassa. He joutuvat ottamaan yhteen hallituksen ja salametsästäjien kanssa pitääkseen suojelualueensa pystyssä.


title: Rip Slyme

text: Rip Slyme on japanilainen hip hop -yhtye, jonka muodostaa neljä MC:tä (Ryo-Z, Ilmari, Pes ja Su) ja yksi DJ (Fumiya). Yhtye perustettiin vuonna 1994 ja sen ensimmäinen levy-yhtiön kautta julkaistu single ilmestyi vuonna 2001. Erityisen suureen suosioon se nousi miljoonan kappaleen myyntiin yltäneen toisen albuminsa "Tokyo Classic" myötä vuonna 2002. Rip Slymella on ollut huomattava vaikutus rapmusiikin suosion nousuun Japanissa, ja se olikin ensimmäinen Nippon Budōkan -areenalla esiintynyt kotimainen rapyhtye.


title: Pussy

text: Pussy [py.si] on kylä Ranskassa. Se sijaitsee La Léchèren kunnassa Savoien departementissa lähellä Moûtiersia.


title: Pussy

text: Pussyn nimi tulee gallialais-roomalaisesta nimestä "Pusiacum", joka on johdettu ”pientä poikaa” tarkoittavasta sanasta "pusus".


title: Pussy

text: Lähellä Isère-jokea ja Mont Bellachatia sijaitsevan Pussyn pinta-ala on 18 km². Paikallinen kirkko on omistettu Johannes Kastajalle ja uudistettu vuonna 1669.


title: Pussy

text: Pussy liitettiin lukuisien muiden pienten kylien ohella La Léchèren kuntaan hallinnollisista syistä vuonna 1972.


title: Routemaster

text: Routemaster (usein vain "Lontoon bussi") on kaksikerroksinen bussimalli, joka liitetään usein Lontooseen.


title: Routemaster

text: Lontoossa käytettiin muita kaksikerroksisia bussimalleja jo ennen toista maailmansotaa, mutta ensimmäinen Routemaster valmistui vuonna 1954, ja sarjatuotantona niitä alettiin rakentaa vuonna 1958. Niiden valmistus lopetettiin vuonna 1968. Routemasterit toimivat Lontoon lähiliikenteessä aina vuoden 2005 joulukuuhun saakka, kunnes ne otettiin pois käytöstä ja niiden tilalle otettiin nykyaikaisemmat bussit. Lontoossa on kuitenkin yhä kaksi reittiä, joilla kulkee Routemastereita. Lisäksi niitä on jonkin verran tilausliikenteessä.


title: Routemaster

text: Routemastereita on päivittäisessä turistiliikenteessä myös Kanadan Montrealissa ja tavallisessa paikallisliikenteessä Davisin kaupungissa Kaliforniassa. Suomesta löytyy ainakin neljä Routemasteria: yksi Helsingistä, yksi Heinolasta, yksi kesäisessä turistitilausajossa Espoosta ja yksi kesäisessä turistiliikenteestä Kuopiosta.


title: Kaanaankoira

text: Kaanaankoira on vuosisatoja Lähi-idässä elänyt koirarotu. Se on Raamatun ajoista asti elänyt puoliksi villinä Israelin autiomaissa, ja nykyäänkin jalostuksessa pyritään säilyttämään rodun alkukantaiset piirteet.


title: Kaanaankoira

text: Kaanaankoira on keskikokoinen ja pystykorvainen, ruumiinrakenteeltaan tasapainoinen ja voimakas koira. Sen turkki on keskipitkä ja koostuu karkeammasta päällyskarvasta sekä pehmeästä alusvillasta. Koira pitää itse turkkinsa puhtaana, joten sen hoito on hyvin helppoa: harjaus karvanlähtöaikana kaksi kertaa vuodessa riittää. Väritys vaihtelee mustasta kermanvalkoiseen ja kaikkiin ruskean sävyihin tavallisesti valkoisin merkein. Aavikon värisävyt kuten hiekkaan sulautuva vaaleanruskea ovat hyvin tavallisia. Häntäänsä koira kantaa kippuralla selkänsä päällä. Pää ja kuono ovat voimakasrakenteiset, kirsu on musta. Silmät ovat tummanruskeat ja hieman vinot. Reaktioissaan koira on nopea ja valpas.


title: Kaanaankoira

text: Luonteeltaan kaanaankoirat ovat itsenäisiä ja varautuneita, mutta eivät aggressiivisia. Ne ovat älykkäitä ja oppivat nopeasti, mutta saattavat kyllästyä toistuviin harjoituksiin ja unohtaa käskyt havaitessaan jotain mielenkiintoisempaa. Kaanaankoirat suhtautuvat vieraisiin epäluuloisesti ja varoittavat häiriöistä herkästi haukkumalla, mikä tekee niistä hyviä vahtikoiria. Myös vieraisiin koiriin ne suhtautuvat varauksin, mutta sopeutuvat omaan laumaansa hyvin ja rakastavasti.


title: Kaanaankoira

text: Kaanaankoira on yksi maailman vanhimmista koiraroduista. Se toimi muinaisten israelilaisten vahti- ja paimenkoirana jo Raamatun aikaan. Kun israelilaiset hajaantuivat ja heidän määränsä väheni roomalaisten vallattua alueen ja tuhottua Jerusalemin temppelin vuonna 70 jaa, suurin osa koirista hakeutui Negevin aavikolle. Siellä ne elivät enimmäkseen villeinä, vaikka jotkut hankkivat ruokansa vahtimalla beduiinien laumoja ja leirejä.


title: Kaanaankoira

text: Kaanaankoirat selvisivät autiomaassa haaskansyöjinä kunnes professori Rudolphina Menzel sai 1930-luvulla ajatuksen aavikolla liikkuvien koirien käyttämisestä hajanaisten juutalaisasutusten vahtikoirina. Hän huomasi koirien tottuvan helposti ihmisten kanssa elämiseen ja aloitti jalostusohjelman, jonka tuloksena oli nykyään tunnettu rotu. Suomeen ensimmäiset kaanaankoirat saapuivat Israelista vuonna 1986. Rodun jalostuksessa on jatkuvasti käytetty myös aavikolta pyydystettyjä koiria, koska se on haluttu säilytää mahdollisimman alkuperäisenä.


title: Mediaskare Records

text: Mediaskare tai Mediaskare Records on yhdysvaltalainen levy-yhtiö, joka julkaisee muun muassa metalcore-luokkaan kuuluvien yhtyeiden albumeita.


title: Kagrra,

text: Kagrra, oli japanilainen angura kei -yhtye, jonka Isshi, Izumi ja Nao perustivat lokakuussa 1998. Yhtyeen alkuperäinen nimi oli CROW. Hieman myöhemmin yhtyeeseen liittyivät Akiya ja Shin, jotka löydettiin ilmoitusten avulla. Yhtye aloitti Key Party -levy-yhtiön suojissa, mutta vaihtoi pian PS Companyyn. Samalla yhtyeen nimi muutettiin Kagrraksi. Ensimmäisen merkittävän julkaisun myötä vuonna 2004 yhtyeen nimen loppuun lisättiin pilkku kuvaamaan kiinalaisen yinin ja yangin pimeämpää puolta.


title: Kagrra,

text: Kagrran ensimmäinen Euroopan kiertue alkoi elokuussa 2008, yhtye esiintyi kiertueen aikana myös Suomessa Tavastia Klubilla 18. elokuuta. Kiertueeseen sisältyi Ruotsi, Suomi, Hollanti, Iso-Britannia, Saksa, Ranska ja Espanja.


title: Kagrra,

text:
Laulaja Isshi menehtyi 18. heinäkuuta 2011 ollessaan vain 32- vuotias.Lisänä valokuvavihko, 6 keräilykorttia ja kuvitettu levy
DVD


title: Kagrra,

text: VHS:


title: Kagrra,

text: Demonauha:


title: Lisbon (New York)

text: Lisbon on Yhdysvaltain kunta St. Lawrencen piirikunnassa, New Yorkin osavaltiossa. Sen väkiluku on noin 4 000.


title: Lisbon (New York)

text: Lisbonin alue asutettiin 1700-luvun viimeisinä vuosina. Kaupunki perustettiin virallisesti vuonna 1801, joten se on St. Lawrencen piirikunnan vanhin kaupunki.


title: Lisbon (New York)

text: Yhdysvaltain väestönlaskentaviraston mukaan Lisbonin pinta-ala on 294,4 km², josta vettä on 14,1 km² eli 4,78 %. Kaupungin pohjoisella rajalla virtaa Saint Lawrence -joki. Lisbonissa oli noin 4000 asukasta vuonna 2013.


title: Old Tom Morris

text: Tom Morris, Sr. (1821–1908) oli skotlantilainen golf-pelaaja sekä myös kenttäsuunnittelija ja mailanvalmistaja. Hänet tunnetaan usein nimellä "Old Tom Morris", erotuksena hänen pojastaan Tom Morris Jr.:stä (1851–1875), joka oli myös mestaruustason golfaaja.


title: Old Tom Morris

text: Old Tom Morris oli syntynyt St Andrewsin kaupungissa, Skotlannin itärannikolla, jota pidetään usein "golfin kotina". Hän myös kuoli syntymäkaupungissaan. Usein häntä pidetään yhtenä ammattilaisgolfin pioneereista. Hän tuli toiseksi ensimmäisessä British Openissa vuonna 1860, mutta voitti perinteikkään kilpailun neljästi, vuosina 1861, 1862, 1864 ja 1867. Tilastoissa hän on kaikkien aikojen vanhin "British Open"in voittaja, viimeisen voittonsa hän saavutti 46 vuoden iässä.


title: Old Tom Morris

text: Kenttäarkkitehtina Morris suunnitteli kotikaupunkinsa "The New Course"n, joka avattiin huhtikuussa 1895. Lisäksi hän kunnostautui Muirfeldin, Prestwickin ja Carnoustien kenttien suunnittelussa. Hän myös standardoi golfkenttien 18 reiän systeemin (St Andrewsin kentällä oli yhteen aikaan 23 reikää).


title: St Andrews

text: St Andrews on noin 16 000 asukkaan kaupunki Skotlannin itärannikolla, Fifen hallintoalueella. Kaupunki tunnetaan vuonna 1413 perustetusta St Andrewsin yliopistosta sekä maailman ensimmäisestä golfklubista. Kaupunki on nimetty apostoli Andreaan mukaan.


title: St Andrews

text: St Andrewsin yliopisto on Skotlannin vanhin ja englanninkielisen maailman kolmanneksi vanhin. Se on arvostettu etenkin filosofian, fysiikan, tähtitieteen, terrorismin, saksan kielen ja elokuva-alan tutkimuksessa. Lukuvuonna 2008–2009 yliopistossa oli lähes 600 perustutkinto-opiskelijaa ja 1 300 jatko-opiskelijaa.


title: St Andrews

text: Vuonna 1754 perustettiin Society of St Andrews Golfers, joka otti vuonna 1834 nimekseen The Royal and Ancient Golf Club of St Andrews (”The R&A”). Klubi on sittemmin ollut ylin auktoriteetti golfin alalla ja muokannut kaupungille ”golfin kotipaikan” maineen. Kaupungin kentät – erityisesti The Old Course – ovat toimineet useasti British Openin kilpailupaikkoina.


title: Hei maailma -ohjelma

text: Hei maailma -ohjelma on tietokonesovellus, joka tulostaa ruudulle sanat ""Hei maailma"" (). Sen voi löytää miltei jokaisesta ohjelmointikieltä opettavasta kirjasta ja se on useimpien ohjelmoijien ensimmäinen itse tehty sovellus. Nykyään ohjelman loppuun lisätään useimmiten huutomerkki, lausahdus aloitetaan isolla alkukirjaimella ja sanojen välissä käytetään pilkkua.


title: Hei maailma -ohjelma

text: Hei maailma -ohjelmaa käytetään testinä siitä, että käytössä oleva ympäristö (tietokone, käyttöjärjestelmä, kääntäjä) on asetettu oikein ja osaa tuottaa toimivan ohjelman käytetyn ohjelmointikielen lähdekoodista. Jos Hei maailma -ohjelma toimii kuten pitää, on todennäköistä että monimutkaisemmatkin ohjelmat toimivat. Etenkin vieraassa tai uudessa ympäristössä Hei maailma -ohjelma on suosittu testi usealle käytännön ongelmalle.


title: Hei maailma -ohjelma

text: Pienet testiohjelmat ovat olleet olemassa yhtä kauan kuin ohjelmoitavat tietokoneet, mutta termin "Hei maailma" käyttäminen levisi vasta Brian Kernighanin ja Dennis Ritchien vuonna 1978 julkaistun kirjan, "The C Programming Language" myötä. Ensimmäinen tunnettu versio ohjelmasta näytti tältä:


title: Valvontakamera

text:
Valvontakamera on tekninen laite, jolla joku valvoo erilaisia tiloja tai alueita. Tällaisia kameroita on esim. vankiloissa, virastoissa sekä yleisissä
julkisissa paikoissa, kuten kaupoissa, lentokentillä, pankeissa ja kasinoilla. Se on yleisesti käytetty turvallisuuskeino.


title: Valvontakamera

text: Suomessa kameravalvontaa säätelee henkilötietolaki. Kameravalvontaa ei saa harjoittaa ilman, että siihen on olemassa asiallinen syy ja tarve. Valvonnassa tallennetut nauhoitteet muodostavat henkilötietorekisterin. Laki edellyttää myös kameravalvonnasta ilmoittamista, josta olisi syytä näkyä myös tallentaako valvontajärjestelmä. Lisäksi tarkkailtavien saatavilla on oltava rekisteriseloste, josta ilmenee kameravalvonnan perustiedot ja vastuuhenkilöt.


title: Valvontakamera

text: Valvontakameran kuvaama näkymä voidaan tallentaa ja/tai näyttää turvallisuusnäytöllä, joka on yleensä valvontakameroilla varustetun rakennuksen erityisessä huoneessa. Tällöin ruuduille tarvitaan erityiset valvojat. On olemassa myös valvontakameroita, jotka tallentavat näkymiä vain esimerkiksi 30 sekunnin välein tai liiketunnistimella varustetun kameran kuvat suoraan palvelimelle tai sähköpostiin. Tällöin tallennus käynnistyy vasta kameran havaitessa liikettä. Yleensä vaikkapa rikosta ei ehdi tapahtua tuolla välillä siten, että sitä ei huomattaisi ollenkaan.


title: Valvontakamera

text: Valvontakameroita käytetään muun muassa myymälävarkauksien ehkäisyyn, kodinturvallisuuteen , ja muuhun rikollisen toiminnan ehkäisyyn.


title: Valvontakamera

text: Liikennevalvontakamerat tallentavat still-kuvia. CCTV-kamera () tallentaa videokuvaa.


title: Valvontakamera

text: Erityisiä nopeusvalvontakameroita (ns. "peltipoliiseja") käytetään ylinopeutta ajavien autonkuljettajien kiinnisaamiseen.


title: Valvontakamera

text: Metsästäjät ja tutkijat käyttävät villieläinten kuvaamiseen niin kutsuttuja riistakameroita. Ne on tavallisesti varustettu liiketunnistimilla ja käyttävät virtalähteenään joko paristoja tai ladattavaa akkua. Riistakameroita voidaan eläinkuvauksen ohella käyttää myös tavallisten valvontakameroiden tavoin, esimerkiksi rakennusten vartiointiin.


title: Valvontakamera

text:
Dome-kameroissa kamera on kuvun () sisässä ja sitä voidaan suunnata laajalla alueella. Sitä käytetään yleisesti laajan alueen valvontaan. Kameraa voidaan ohjata verkon ylitse tai se voidaan
määrittää kiertämään tiettyä liikerataa. Dome-kameroita käytetään kulkuvälineissä tai muissa liikkuvissa työkoneissa ja sovelluksissa,
joissa ympäristöolosuhteet ovat mekaniikalle erittäin haastavat.


title: Greatest Hits (Black Sabbathin vuoden 1977 albumi)

text: Greatest Hits on NEMS-yhtiön julkaisema Black Sabbath -kokoelma-albumi vuodelta 1977. Castle Communications julkaisi albumista CD-version vuonna 1986. Kokoelma ei kuulu virallisiin julkaisuihin. Albumin kansikuvana on Pieter Brueghelin maalaus "The Triumph of Death".


text: Albumista on julkaistu useita painoksia, myös eri nimillä. Ohessa yleisimmät:


title: Izumi

text: Izumi voi tarkoittaa:


title: Izumi

text: Paikkoja:


title: Izumi

text:
Laivoja:
Henkilöitä:


title: Nikolski

text: Nikolski (, suom. joskus "Niiniselkä" tai "Niiselkä") on kaupunkityyppinen taajama Syvärijoen varrella Koskenalan piirissä Venäjän Leningradin alueella. Taajama on samannimisen kaupunkikunnan keskus ja se sijaitsee noin 15 km Koskenalasta länteen Syvärijoen pohjoisrannalla paikassa, jossa joenmutka muodostaa etelään työntyvän niemen. Nikolskissa on laivanrakennustelakka ja metsäteollisuutta. Asukasluku vuonna 2005 oli noin 2900 henkeä.


title: Blackest Sabbath

text: Blackest Sabbath on Black Sabbath -yhtyeen kokoelma vuosilta 1970–1987. Sen julkaisi yhtyeen entinen levy-yhtiö Vertigo Records vuonna 1989. Kokoelma ei kuulu virallisiin julkaisuihin.


title: Blackest Sabbath

text: A-puoliB-puoliC-puoliD-puoli


title: Vinnitsy

text: Vinnitsy (, vepsäksi "Vingl" ~ "Vidl") on kylä ja maalaiskunta Leningradin alueen Podporožjen piirissä Venäjällä. Se sijaitsee Ojattijoen rannalla 75 kilometriä Podporožjesta kaakkoon. Kylässä on 2 300 (vuonna 2007) ja kunnassa 4 300 asukasta (vuonna 2006).


title: Vinnitsy

text: Kylän vepsänkielinen nimitys edustaa henkilönimiin pohjautuvaa itämerensuomalaista -l-paikannimityyppiä, mutta sen kantasana on tuntematon. Venäläinen nimi on mukaelma vepsäläisestä.


title: Vinnitsy

text: Vinnitsyn pogosta mainitaan ensimmäisen kerran ruhtinas Svjatoslav Olgovitšin vuonna 1137 antamaan lahjakirjaan tehdyssä lisäyksessä. 1400–1500-luvuilla pogosta kuului Novgorodin Äänisen viidennekseen. 1700-luvulta lähtien kylä oli volostin keskus. Vuosina 1927–1963 se toimi Vinnitsyn piirin hallinnollisena keskuksena. Toisen maailmansodan aikana piirikeskus oli evakuoituna Ozjoran kylään.


title: Vinnitsy

text: 1900-luvun puoliväliin saakka Vinnitsy oli Ojatin rannalle viiden kilometrin matkalle levittäytyneiden pienten kylien ryhmä. Vuoden 1926 väestönlaskennan mukaan siihen kuului yli neljäkymmentä kylää. Vinnitsyyn luettiin myös nykyään erillisinä kylinä pidetyt Nekrasovo ja Gribanovskaja. Vuonna 1970 Vinnitsyyn liitettiin Andronovskojen, Davydovskajan, Jakovlevskajan, Jesipovskajan, Kirillovskajan, Kuzminskajan, Romanovskajan, Timofejevskajan ja Tšapajevkan kylät. Velikodvorskajan kylään yhdistettiin Isakovskaja, Jahnovskaja, Maksimovskaja, Miniskaja ja Osipovskaja. Velikodvorskaja liitettiin Vinnitsyn kylään vuonna 1997.


title: Vinnitsy

text: Vinnitsyä pidetään Leningradin alueen vepsäläisasutuksen keskuksena. Kuitenkin vielä 1800-luvun lopulla kylä oli täysin venäläinen. Vepsäläiset alkoivat muuttaa syrjäkylistä Vinnitsyyn sen jälkeen, kun siitä tuli hallintopiirin keskus. Vuonna 1989 vepsäläisiä oli noin kolmannes kylän asukkaista. Monet heistä ovat nopeasti venäläistyneet.


title: Vinnitsy

text: Vinnitsyn kautta kulkee M18-valtatieltä Domožirovossa haarautuva päällystämätön maantie, joka johtaa Gomorovitšiin Podporožjen ja Vytegran väliselle tielle. Toinen tie johtaa Vinnitsystä etelään Ozjoran, Kurban ja Ladvan kyliin. Kolmas yhdistää Vinnitsyn Averkijevskajan (Tšikozeron) kylään. Vinnitsystä on linja-autoyhteys Pietariin, Podporožjeen sekä piirin eteläisiin kyliin. Aikaisemmin kylässä oli myös pieni lentokenttä.


title: Vinnitsy

text: Kylässä toimii maidon, lihan ja perunan tuotantoa harjoittava maatalousyritys Vinnitskoje. Suurin osa elintarvikkeista tuotetaan kuitenkin yksityispalstoilla.


title: Vinnitsy

text: Vinnitsyssä on kaksi lastentarhaa, keskikoulu, kyläkirjasto ja lastenkirjasto, kulttuuritalo ja sairaala. Vuonna 1998 perustettu vepsäläinen kulttuurikeskus pyrkii elvyttämään perinteisiä käsityöammatteja ja kansankulttuuria. Vuosittain vietetään vepsäläistä "Elon pu" -folklorejuhlaa, johon kerääntyy tuhansia vieraita Leningradin ja Vologdan alueilta sekä Karjalan tasavallasta.


title: Vinnitsy

text: Nähtävyyksiin kuuluvat kylän keskustassa sijaitsevat 1000–1200-lukujen kurgaanihaudat, puinen Neitsyt Marian syntymän kirkko ja Smolenskin Jumalanäidin ikonin kirkko. Lähistöllä sijaitsee Vepsän metsä -luonnonpuisto.


title: Vinnitsy

text: Vinnitsyn kunta sijaitsee käsittää Podporožjen piirin kaakkoisosan. Se rajoittuu pohjoisessa Podporožjen kaupunkiin, koillisessa Voznesenjen kaupunkikuntaan, idässä Vologdan alueeseen sekä etelässä Tihvinän ja lännessä Lotinapellon piireihin.


title: Vinnitsy

text: Keskuskylän Vinnitsyn lisäksi kuntaan kuuluvat Ignatovskojen, Kurban ja Kuzran taajamat sekä 34 kylää: Aleksejevskaja, Averkijevskaja, Baharevo, Fenkovo, Fjodorovskaja, Gribanovskaja, Holodnyi Rutšei, Iljinskaja, Jaroslavitši, Jeremejevskaja, Karmanovskaja, Kazytšenskaja, Kuzminskaja, Lavrovo, Lukinskaja, Makarjevskaja, Matrjonovštšina, Minitskaja, Nekrasovo, Nikulinskaja, Norgino, Ožegovskaja, Pelduši, Savinskaja, Šondovitši, Srednjaja, Tšurrutšei, Tumazy, Vasiljevskaja, Veliki Dvor, Zajatskaja ja Zinovi Navolok.


title: The Collection (Black Sabbath)

text: The Collection on Black Sabbath -yhtyeen kokoelma ja kuuluu Castle Communicationsin "The Collector Series"-sarjaan. Albumi ei kuulu yhtyeen viralliseen diskografiaan. Albumi julkaistiin tupla-vinyylinä sekä vähemmän kappaleita sisältäneenä CD-versiona. CD-versiossa on erilainen kansikuva ja sen nimi on "The Sabbath Collection". Albumi on myynyt kultalevyn arvoisesti Britanniassa.


title: The Collection (Black Sabbath)

text: A-puoliB-puoliC-puoliD-puoli


title: Between Heaven and Hell

text: Between Heaven And Hell on Black Sabbathin vuonna 1995 julkaistu kokoelmalevy, jonka kappaleita ovat olleet valitsemassa yhtyeen alkuperäis-jäsenet, laulaja Ozzy Osbourne ja basisti Geezer Butler. Kokoelman julkaisi Castle Communications, jolla oli tuolloin oikeudet vuosien 1970–1987 Sabbath-albumeihin. Vaikka kokoelma on tarkoitettu niin sanotuiksi esijulkaisuksi Castlen albumi-remasterointien alla, kappaleet eivät ole samasta remasterointi-sarjasta.


title: Between Heaven and Hell

text: Kokoelman materiaali on vuosilta 1970–1983, eli vuoden 1986 "Seventh Star"- ja vuoden 1987 "The Eternal Idol" -albumien materiaalia ei ole käytetty, vaikka oikeudet olisivat niihin yltäneet. Myöskään vuoden 1982 "Live Evil" -albumilta ei ole yhtään kappaletta. Kappale "Wicked World" on albumilla ensimmäistä kertaa CD-muodossa Euroopassa. Aiemmin se oli julkaistu Euroopassa vain singlen b-puolena. Kokoelman pakkaus sisälsi myös Black Sabbath -aiheisen plektran. Kansikuva on otettu Père-Lachaisen hautuumaalla Pariisissa.


title: Between Heaven and Hell

text:
Tämä kokoelma oli tarkoitus julkaista jo paria vuotta aiemmin hieman erilaisella kappalevalikoimalla ja kansikuvalla, mutta se vedettiin pois viime hetkillä, ja liikkeellä olevat kappaleet ovat keräilyharvinaisuuksia.
A-puoliB-puoliC-puoliD-puoli


title: Naarassuden Juoksu

text: Naarassuden Juoksu on naisille ja tytöille tarkoitettu juoksutapahtuma Sipoossa. Se tuo luonnonläheisyydellään vastapainoa Helsingissä käytävälle Naisten Kympille. Naarassuden Juoksu on pituudeltaan noin 8 km, ja se juostaan, hölkätään tai sauvakävellään Sipoon kuntoradalla.


title: Naarassuden Juoksu

text: Ensimmäistä kertaa Naarassuden Juoksu -tapahtuma järjestettiin vuonna 1998, ja siitä lähtien osallistujamäärä on vuosi vuodelta kasvanut.


title: The Best of Black Sabbath

text: The Best of Black Sabbath on Black Sabbath -yhtyeen kokoelma-albumi, joka ei kuulu yhtyeen viralliseen diskografiaan. Kokoelman materiaali on vuosilta 1970-1983 ja sen julkaisi Metal-Is Records, joka kuuluu Sanctuary Recordsin hallintaan.


title: The Best of Black Sabbath

text: Suurin osa kokoelman materiaalista keskittyy yhtyeen alkuperäis-kokoonpanon (laulaja Ozzy Osbourne, kitaristi Tony Iommi, basisti Geezer Butler ja rumpali Bill Ward), eli 1970-luvun studiomateriaaliin. Tämän ajan ulkopuolelta on kolme kappaletta, kaksi Ronnie James Dion kaudelta ja yksi Ian Gillanin kanssa tehdyltä "Born Again"-albumilta.


title: The Best of Black Sabbath

text: Kokoelmaa markkinoitiin näkyvästi Euroopassa ja se sai hyviä listasijoituksia ja on mm. myynyt kultalevyn arvoisesti Britanniassa. Kokoelma julkaistiin tupla-CD:nä ja myös neljä LP:tä sisältävänä versiona.


title: Under Wheels of Confusion: 1970–1987

text: Under The Wheels Of Confusion on 4:n CD:n kokoelma Black Sabbath -yhtyeen musiikkia. Se ei kuulu yhtyeen viralliseen diskografiaan. Kokoelma julkaistiin Castlen Black Sabbath-remasterointien yhteydessä ja se käsittää vuodet 1970-1987.


title: Nativity in Black

text: Nativity In Black on Black Sabbath -tribuuttialbumi. Se sisältää kolmentoista eri yhtyeen ja sooloartistin cover-versioita Black Sabbathin kappaleista. Mukana on myös Black Sabbathin jäseniä. Levyn japanilaisella painoksella on Solituden sijasta kaksi bonus-kappaletta, Cathedralin versiot kappaleista "St. Vitus' Dance" ja "Wheels of Confusion".


title: Stadin Panimo

text: Stadin Panimo (lyhennys StaPa) on Helsingin Suvilahdessa toimiva vuonna 1998 perustettu suomalainen pienpanimo. Panimon oluita on saanut lähinnä pääkaupunkiseudun olutravintoloista mutta oluita on myynnissä myös S-ryhmän vähittäistavarakaupoissa ja Alkoissa. Stadin Panimo valmisti vuoteen 2013 asti 30 000–50 000 litraa vuodessa, mutta muuton myötä isompiin tiloihin Helsingin Suvilahteen syksyllä 2013 panimon kapasiteetti on kasvanut yli 100 000 litraan. Vuonna 2015 panimoyhtiö joutui vaikeuksiin, kun kävi ilmi, että osa oluista on tehty Olvin panimossa, minkä seurauksena pienpanimon veronhuojennukset ovat kyseenalaisia.


title: Stadin Panimo

text: Stadin Panimo toimi vuoteen 2013 Sörnäisten Kalasatamassa. Se rakennettiin Helsingin kaupungin Tukkutorin omistamaan vanhaan kalatukkuhalliin vuonna 1999. Panimon perustajat olivat:


title: Stadin Panimo

text: Stadin Panimosta tuli ensimmäinen helsinkiläinen kaupallinen sahtipanimo sen valmistettua ensimmäiset sahtinsa, Stadin Kundin ja Stadin Friidun, syksyllä 1999. Panimon ensiesiintyminen tapahtui St. Urho's Pubin sahtiviikoilla 14.3.2000. Sahtien esittelyn jälkeen alkoi muiden oluttyylien valmistus toukokuussa 2000. Panimo toimi samassa sadan neliön tilassa työllistäen yhden kokopäiväisen panimomestarin. Vuosina 2006–2007 Stadin Panimo työllisti myös yhden osa-aikaisen olutmestarin, Patrik Koskisen. Viimeisenä "vanhan Stadin Panimon" olutmestarina toimi Tom Skog.


title: Stadin Panimo

text: Huhtikuussa 2007 Stadin Panimon ilmoitettiin lopettaneen toimintansa. Oluen reseptit jäivät Stadin Panimo Oy:n hallituksen puheenjohtajan Timo Konttisen haltuun. Omistuksen siirto ei tapahtunut täydessä yksimielisyydessä.


title: Stadin Panimo

text: Panimon omistajaksi lähes yksin tullut Timo Konttinen sijoitti vuonna 2008 panimoon lisää rahaa, joilla hankittiin muun muassa uusia käymisastioita ja pullotuslinja. Tarkoituksena oli myös tehdä lagerolutta, jota panimo ei ole aiemmin pystynyt kylmätilojen puuttuessa tekemään. Ensimmäisen pullo-oluensa Stadin Pale Alen uudistunut Stadin Panimo julkaisi toukokuussa 2009.